
PAUNANG SALITA 



Ang isang katangiang masasabi tungkol sa 
Pilipinas ay ang pagkakaroon nito ng iba"t 
ibang pangkat etniko na nag-aangkin ng 
kani-kanilang wikang katutubo. Gayon man, ito"y 
hindi naging balakid sa pag-unlad ng bansa, 
bagkus nagpatibay pa nga sa pagbubuklod at 
pagkaka isa ng roga mamamayan tungo sa 
pagkakaroon ng isang diwang panlahat. 

Ang aklat na ito ay isa sa serye ng ganitong 
uri ng mga babasahing inihahanda para sa higit 
na ikalilinang ng mga kaalaman, kakayahan, 
kasanayan, pagpapahalaga at pa gm am ah a I sa 
sariiing wika ng mga mag-aaral. 

Slnikap na malakipan ang aklat ng mga 
paksang inaaakalang magdudalot ng malaki at 
makabuluhang kapakinabangan sa mga gagamit 
nito. Sa paghahanda ng mga i to" y 
isinaalang-alang ang mga pangkalahatang layunin 
ng bansa. Isinaalang-alang din ang mga 
pangkasalukuyang pangangailangan ng mga 
mag-aaral sa pagpapalawak at pagpapayaman ng 
kanilang talasalitaan, paglinang ng kakayahang 
gumamit ng wikang garni tin at wastong pagsulat 
nito. May inilakip ding mga pagsasanay na 
inaakalang makatutulong sa mabisang pag-aaral 
ng wika. Matitiyak na ganap na nilang natutuhan 
at nauunawaan ang wika kung ito"y buong 
katalinuhan na nilang natatalakay sa klase at 
naiuugnay o nagagamit sa tanay na buhay. 

Buong pagmamalaking inihahandog ng Ministri 
ng Edukasyon, Kultura, at Isport ang aklat na 
ito taglay ang matapat na hangarin at mithiing 
lalo pang mapataas ang uri ng edukasyon para sa 
di marunong bumasa at sumulat sa pamamagitan ng 
pag-aaral ng kinagisnang wika. At inaasahan din 
3a gayon ang madaling pagkatuto ng wikang 
pambansa. 

Onofre D. Corpuz 
Ministro ng Edukasyon, 
Kultura, at Isport 



HAY AAT DI NANGITUDO' ETE 



Heten nangitudo' eten libnu. ya hi john Bunyan, an 
ma'al'alin tagu. Hidin penghana, ya nabalud. an dimmatat 
di puntudtuduwanah hapit Apo Dios. Mu din nabaludana, 
ya munlungdaya, ti hay adina pannigan hinan ihawana. ya 
nan imbabaluyna; mu enedpolna damdama, ya hi Apo Dios 
nangehdolana. Ya heden nabaludana, ya ongol di 
nunnomnomanah din ibbanan ma'amu'amung an 
kimmulug. Ti hiya, ya ibilangna dida hi imbabaluyna. ti 
hay kimmulugandan Apo Dios. Hiya, ya penhodnan 
bumi'ah di pangulugda. at hiyaat unna ninomnom an 
itud'an dida. Mu heden puntud'ana. ya paddungnay 
nun'enap, an titiggonay pundaldallanan nan kimmulug hi 
ayandad abuniyan. Mu hiya, ya agguyna intuluy an 
intud'an dade han kimmulug, ti unat goh hene han 
paddungnay enenapnay intudtudo'na, ta intutuluynad 
nangamung un dimma'puh, ta hiyah ten libnud ugwan, an 
mungngadan hi PUNDALDALLANAN KIMMULUG. 



Wa han ohan algaw, ya mundatdattana' hinan inalahan 
an atata'ot, an mi'id ah kimang hi tigon; ya inah'upa' han 
liyang, ya himmigupa', ya inumbuna', ya nalo'a', ya unna' 
at goh nun'enap. 

Ya hay enenap'u, ya tinnig'u han lala'in nunlubung hi 
nun'apa"i, ya didin'ugnay babJuyda. Ya waday inodnanah 
libnu, ya wada goh han ongol an madamot an makutuh 
bonogna. Ya hay tinnig'u, ya linukatanay libnuna, ya 
ente"anan gun mumbaha. Hay tinnig'u, ya limmugwa, ya 
wimmigwiwigwig goh hi ta'otnan de han binahana. Ya 
kimmiyol, an alyonay, Anggoh han ato' nin? 

Ya unat goh immanamut hi dolada, ya nun'ipaphodnan 
inihuan di angahna. ta adi immatunan ihawana ya nan 
imbabaluynah un limmugwalugwa. Mu la'tot, ya adi 
pa"edpol, at an amin di ninomnomna, ya imbaagna 
damdama. Ya inalinay, He"a, ihawa'. ya da'yun 
imbabaluy'u, ya ten madamot tun wah makutu' an ongol. 
an adia' pa'addon. Ya hay ininnila'. ya heten babluy an 
wadan tu'u, ya gohbon nan apuy an raalpud abuniyan. Ya 
gulat un tu'u ma'ah'upan, at me'yeghob tu'u. At hay 
mahapul, ya anapon tu'uy lumayawan tu'u, 



2 



Mu hi ihawana, ya nan imbabaluyna, ya manoh'ada, ya 
tuma'otda, ti alyonday. Ini ya unna ete"an mun'angaw. At 
agguyda kinulug heden inalina. Mu hay olas eden 
punhahapitanda, ya na'ahom, at alyonday, Umuy'a molo', ti 
alyonda nin hi nomnomday, ta way aton di nomnomnan 
pumhod. 

Mu heden nahdom. ya agguy nolo', ti unnaat goh 
inyal'allan nimmomnonomnom, ya gimmohogohom hi 
ta'otna, ya Iimmugwalugwa. 

Ya unat goh heden helhelong, ya immuy hi ihawana, 
ya nan imbabaluynan mangibagan hiyah aatna. Ya 
alyonay, Unnaat goh inyal'alla din aat'u, at impidwanan 
mangalin didah un maghob nan babluyda. 

Mu adida ahan kulugon hiya, ya undaat goh 
kikkikiyan hiya, ya inhingalda, ya binataananda hiya. 

At enedpolnay ina'inatda; ya la'tot, ya numbangngad hi 
kuwaltuna. Ya mi'yap'apa, an alyonay, Anaad ta ha"in T ya 
umata' hitu? Ya munlungdaya ti nan ato'aton nan 
pamilyana. At la'tot ya nunluwalun Apo Dios ta ehmo'ana 
dida. 

Ya abigabigat hi gunna pundaldallanan hinan payaw, 
ya gunna bahabahaon nan libnuna. Ya nan umu'uddum ya 
gun munluwalu ay Apo Dios. Mu lumungdalungdaya 
damdama. Ya hay pumbahbahaana, ya mumbugaw an 
alyonay, Anggoh nin di ato' an mabaliwan? Ya 
wimmaningngiwingngi an ay ihunay unna tigon di ' 
lumayawana, mu un timmata'dog, ti adi pa'annomnom hi 
lumayawana. 

Hin'alina, ya wa han lala'in immuy ay hiyan, hay 
ngadana, ya hi Muntudtudu. Ya alyonay, Anaad ta 
lumugwalugwa'a? Ya alyon Kimmulug di, Apu, hay 
binaha' eten libnu, ya alyonay matoya'; ya hay alpahan di 
ataya', ya mahumalyaa' goh hi atata'ot. Mu adi' ahan 
pohdon an matoy, ya adi' goh pohdon an mahumalya, ti 
atata'ot. Ya tembal Muntudtudu, ya alyonay, Oo, mu do'ol 
di ligat hitun luta; ya anaad ta adim pohdon an matoy, ta 
way atonan mapogpog? Ya alyon Kimmulug di, Gulat ta 
matoya', ya ini, ya heten madamot an wah bonog'u, ya 
ilutunga' hi ad dolom, at umuya' ad imbilnu. 

Ya alyon Muntudtuduy, Goh ta do'ol di problemam, ya 
adim anapon di bumadang ay he"a? Ya tembal Kimmulug, 
ya alyonay, Manu ay wadaa' hitu, ti mi'id inila' hi umaya'. 
Ya indat Muntudtudu han nali'up an pepel, ya binahana, 
ya alyon den binahanay, Mahapul an lumayaw ayu, ta 
mabaliwan ayuh din agadyuhan di bumungtan Apo Dios. 
Ya unat goh nalpah an binahana, ya nunligguh ay 
Muntudtudu, ya alyonay, At hay lumayawa' mah? 

Ya tinudun Muntudtudun alyonay, Dayah di pantaw 
hinan buludnan adagwi, at hiyay umayam. Ya tembal 
Kimmulug ya alyonay, Mu den mid tigo'. Ya tembal 
Muntudtudu, ya alyonay, Daya, undan mi'id tigom ede han 
dilag? Ya alyon Kimmulug di, Tigo' hi itang, mu ten un 
adi umday mata'. Ya inalin Muntudtuduy, lhamadmun 
mannig, ya inyandongmun umuy, at ah'upam henen 
pantaw. Ya wa ay ta umatam'an den pantaw, ya 
kinuikugmu, at waday mangitudu goh hi ohah atom. 

Ya intuluy'un nun'enap, ya tinnig'uh nen lala'in 
inunudnay inalin Muntudtudu. At tinnig'u hiyan 
timmagtag an immuy. Ya unat goh bimmataan, ya tinnig 
ihawana, ya nan imbabaluyna hiya. Ya nun'ayaganda 
hiyad way atonan mumbangngad. Ya unat goh dengngol 
Kimmulug nan inalin din pamilyana, ya empopnay ingana, 
ya intuluynan umuy damdama. Ya alyonay, Baliwana'i 
Baliwana' hi mid pogpogna! Mu agguyna winingwingih 
den babluy, ti nalbih nan pangngelna. 

Ya nan heneggona. ya limmahundan mangamang ay 
hiyan tumagtag an umuy. Mu heden tumagtagana, ya nan 
udumna, ya kikiyanda hiya, ya nan udumna ya ayaganda 
hiya, ta mumbangngad. Ya waday duwah ni'yamung, ya 
alyonday, Mahapul an umuy tu'u ipabangngad hiya. Hay 
ngadan di oha, ya hi Nalot di Nomnomna, ya hay ngadan 
di oha, ya hi Abulut. 

At timmagtagdan immuy ay Kimmulug. 

Ya inalin Kimmulug ay daden duway. Anaad ta 
unudona? Ya alyonday, Manu ay mangunud amin he"a, 
ya ta al'alu'onmi he"ad mumbangngad tu'un amin. Ya 
tembal Kimmulug, ya alyonay, Adi ahan mabalin hene. ti 
nan nunhituwan tu'u. ya ma'ubah. Ti hay inila'. ya 
ubahon di apuy hi awnih nen babluy tu'u. Ya gulat ta 
mihihinna ayuh na. at mi'yubah ayu; at un ayuat mi'yalin 
ha"in. Ya alyon Nalot di Nomnomnay, Undan mabalin hi 
unmi taynan nan maphod an itaguanmi. ya nan liligwami? 
Ya tembal Kimmulug ya alyonay, Hiyah ne pohdo' hi 
mahapul hi atonyu. Mu manu ti mun'aphod hana, mu 
waday ohah ma"aphod an hiyah ten aya'. Ya gulat ta 
mitnud ayun ha"in, ta itutuluyyud adi ayu humiga. at 
midatan ayuh nan midat ay ha"in hi awni. 

Ya inalin goh Nalot di Nomnomnay, Ngadan nin di 
anapom an dumalat hi panaynam hinan ma"aphod an 
babluy tu'u? Ya alyon Kimmulug di, Henen tawid an 
ah'upa', ya mi'id di apitayana. ya adi pumuhi, ya adi 
ma'ma"ubah, an matalepon ad abuniyan. Ya gulat ta ilulud 
nan tagun manganap, at raidatan. Bahaonyuh ten libnu, ta 
hiyay mangituduh aatna. Ya mungngohoy hi Nalot di 
Nomnomna, an alyonay, Hay hulbin nen libnu? 
Mi'bangngad'a unu adi'a? Ya tembal Kimmulug, ya 
alyonay, Adia', ti ten miluh an impadeh'un umuy, at adi 
mabalin hi mumbangngada'. 

Ya inalin Nalot di Nomnomnan Abulut di, Ma'aat ta 
mumbangngadtad okod hiya, ti heten lala'i, ya un ay 
nabongang, an mid poto' di punnomnomana, ti alyona nin 
di un hiyay nanginnilan tagu, ya mi'id ah nipaddungana! 
Ya inalin Abulut di, Adim layahan hiya, ti hiya, ya 
maphod an tagu, ya henen inalina, ya makulug. Hay wah 
nomnom'u, ya pohdo' an mitnud ay hiya. Ya tembal Nalot 
di Nomnomnan alyonay, Undan pohdom an middum ay 
hiyan mi'bongang. Ma'aat ta mumbangngadta. Undan way 
nanginnilah pangiyayan ten tagun he'a? At 
mumbangngadtaat, ya adi'a ay nabongang. 

Ya inal'alu' Kimmulug didan aiyonay, Adim al'alu'on 
heten ibbam an ibangngad, ta un ayuat jnitnud an duwa, ti 
makulug tun imil'ulgud'un hay aat di pun'am'amlongan, ya 
hay pumbagtuan hi awni. Ya gulat ta adia' kulugon, at 
bahaonyu tun nitudo' hitun libnu, ti an amin di nitudo', ya 
makulug ahan, Nan nangitudo' eten libnu, ya hibugha' di 
dalanad way abaliwan tu'u. Ya inalin Abulut ay aginay, 
Pohdo' an mitnud eten maphod an lala'i, ta mi'holtapa' ay 
hiya. Ya inalinan Kimmulug di, At inilam mah hene han 
anapom an ayan? Ya tembal Kimmulug ya aiyonay, Wah 
nan pangngelnan inalin Muntudtudu, an aiyonay, Gulat ta 
atamanta, ya waday mangituduh ayanta goh hi oha. Ya 
tembal Abulut. ya aiyonay, Maphod, at umuyta mah. 

Ya alyon, Nalot di Nomnomnay, Adia' ahan mitnud 
hinan umat hitun nabongang di nomnomna, at unna' at 
umanamut. Ya intuluy'un mun'enap, ya tinnig'u da 
Kimmulug ay Abulut, an munhaphappitan an 
muntunuddan umuy. Ya inalin Kimmulug di, 

Mun'am'amlonga' hi nangngolam, ya ten mitnud'an ha"in. 
Mu gulat ta inilan Nalot di Nomnomnay ma'at hi atata'ot 
hi awnin nen babluy, at adina pohdon an mumbangngad. 
Ya inalin Abulut di, Heten pundaldallananta, ya agaat ta 
ul'ulgudom an amin di aat nen umayanta, ya hay aat di 
idduman tu'uh di ( va hay aat goh di pi'yan'anlaan hidi, Ya 
inalin Kimmulug di, Enela' hi puhu', mu mid olog'un 
mangulgud hi aatna. Mu pohdom ay an innilaon, ya 
bahao', ta innilaom di ulgudon te han nitudo' hi libnu. 

Ya inalin Abulut di, Hay inilam? Makulug heten 
libnu unu adi? Ya inalin Kimmulug di, Inila' an 
ma'akkulug hete, ti nan nangitudo', ya adi ahan munlayah. 
Ya inalin Abulut di, Akkay man uigudom an amin di 
inalin ten libnu. Ya inalin Kimmulug di, Wada han 
mumpapto' hi mid pogpogna; ya mid am'amungit hi matoy 
hinan pumpapto'ana, ya mi'tagu tu'uh mid pogpogna. Ya 
inalin Abulut di, Hay ngadan goh di udurnna? Ya inalin 
Kimmulug di, Waday midat hidih uklup di ali an 
mangipabagtun ditu'u. Ya waday midat hi lubung an 
ma'appaha' an humilin umat hi algaw. Ya inalin Abulut 
di, Oo, ma"aphod hene, ya hay udurnna goh? Ya inalin 
Kimmulug di, Heden babluy, ya mi'id munlungdaya, ya 
mi"id ah kumiyol hidi. Ya nari " mumpapto' hidi, ya 
apulugonay lugwan nan wah di ta adida ipidpidwan 
lumugwa. Ya inalin Abulut di, At ngadan nin di i'ibba 
tu'un wah di? Ya inalin Kimmulug di, Nan wah di, ya 
didanay limmun nan mumpapto' an ma'appaha'da, ya 
humilida goh, Ya wada goh di linibun nahhun an wah di, 
an nalpuh tu. Ya an amin di wah di, ya na'allinis di 
puhuda. Ya ongol di pumpopohhodanda, ya mid ahan ah 
baholda. 

Nan nabagbagtun wah di, ya didanay nipaligligat hidin 
wadandah tu, ti nan ina'inat nan tatagu. Ya manu ay 
nipaligligatda, ti hay pamhodandan nen mumpapto', ya hay 
parigunudanda. Hay aat di nipadildilahanda, ya 
numpuhitday udumna, ya genhobday udumna. ya 
inanudday udumna, ya impa'andah nan ata'ta'ot an animal 
di udumna. Ya ad ugwan, ya mi'tagudan Apo Dios hi mid 
pogpogna. Ya alyon Abulut di, Maphod hanan amin nan 
inulgudmu, an ten ipa'amlonga'. Mu hay aton tu'un 
mi'yanla, ta way aton tu'un mi'datag hina? Ya inalin 
Kimmulug di, Hay intudo' Apu tu'un ten libnu, ya inalinay, 
Gulat ta way odawon tu'un hiya, ya ab'abbulut an 
mangidat. Ya inalin Abulut di, Mun'am'amlonga' an 
nangngol an amin hina, at punnaudontan umuy ta ag'aga 
ya immatamtah di. Ya inalin Kimmulug di, Ul'ulodyo' ti 
ten madamot tun wpa bonog'u. Ya intuluy'un nun'enap, ya 
tinnig'un immatamdah nan un itang an lobong an 
mungngadan hi Humiga. Mu henen lobong, ya luyun, an 
wah nan gagwan di dalan. 

Mu heden pundaldallananda, ya agguyda tinnig heden 
lobong, ti gunda umanul'ulgud, at nakuhbungdan duwa. 
Ya wan pohdondan ituluy mu mid atonda, ti undaat gun 
mapipito'; ti heden madamot an wah bonog Kimmulug, ya 
paddungnay unna pun'inat hiyah bunolna, Ya inalin 
Abulut di, Anaad nin ta agguyta tinnig hete ya untaat goh 
nilutto'? Ya' inalin Kimmulug di, Tagwan; mid inila' hi 
na'at. Ya inte'an Abulut an bumungot ay Kimmulug an 
alyonay, Undan hiyah te din inalim an pun'an'anlaan? Ya 
anaad ta alyon unta ete"an umuy, ya untaat goh milutto'? 
At undan adina iyal'allah unta ituluy? 

Ya inalin goh Abulut di, Gulat ta duma'ala' ta adia' 
matoy ete, at mumbangngada' hi dola tu'u. Ti henen 
inulgudmun umayam, ya okod'an mangituluy. At 
palpaliwan Abulut, ya dimma'al hinan pingit di lobong, ya 
numbangngad, at agguy tintinnig Kimmulug hiya. 

At inanuhan Kimmulug an dinalan hede nan pito' an 
lobong, ta nangamung inatamanay pingitnah appit di 
pantaw hinan ayana. Mu mid atonan duma'al, ti heden 
wah bonognan madamot, ti napipito', at ente"ana goh an 
ma'unug. Ya intuluy'un nun'enap, ya hay tinnig'u, ya han 
lala'in hay ngadana, ya hi Bumadang, an immuy hinan 
pingit di lobong. 



24 



Ya inalinan Kimmulug di, Anaad ta wah na'ah na? 
Ya tembal Kimmulug an alyonay, Manu ay wadaa' hitu. ya 
inalin Muntudtuduy, umuya' eden pantaw, ta way ato' an 
mabaliwan eden atata'ot an ma'at hi awni. Mu unat goh 
hay pundaldallana', ya nilutto'a' eten lobong. Mu anaad ta 
agguymu tinnig?. an alyon Bumadang. Anaad ta agguymu 
inhamad, an ihnay nipatlo' hi batun gopa'on, ta ag'aga'an 
bimmad'ang? Ya inalin Kimmulug di t Manu ay, ya unna' 
umiyahup an umuy eden pantaw, at un'u imbalah'at, at 
hiyaat unna' milutto' eten pito'. Ya alyon Bumadang di, 
Idawdawmuy ngamaymu, ta inato' he"a. ■ At ininat 
Bumadang hiyad dimma'al, ya ni'ta'dog hi Kimmulug ay 
Bumadang. 

Ya alyon Kimmulug di, Anaad ta hiyah te dalan hi 
malpuh nan ma'ubah hi miyuy hidih nan na'ullipit an 
pantaw, ya goh ta adi mataponan hi luta, ta way aton nan 
mange'wan adi milutto'? Ya alyon Bumadang di, Mabalin, 
mu adi nalakah aton. Manu ay wadah ten lobong, ya gulat 
ta inilan nan taguy baholna, ta e'wanan te, ya ay pito' an 
ma'anud di baholnad ma'amung eten lobong. At hiyaat un 
hay ngadan ten lobong, ya Humiga. Ya inilan ay nan 
tagun agguy nabaliwan hi bahol, ya tuma'ot ya 
munduwaduwa goh. Mu an amin hanan bahol ya 
ma'anud, ta ma'amung eten lobong. Mu ta"on, ya adi 
pohdon nan nabagtun Ali un way umat hituh lobong. Mu 
nete"ah din hinlibud hiyam di gahut di tawon di inat nan 
linala'in mangipaphod ete, mu mid ologda damdama. 

At hiyah ten gopa'on di immandal di nabagtuh Alin 
owon. Mu wa ay ta immudan, ya naligat hi pannigan, ti 
mehemal hinan pito' Mu nan udumna, ya ta"on unda 
ah'upan, ya ma'uiawdan mange'waat mibahhawda, ya 
nilutto'da. Mu ta"on, ya awnid umatamdah nan na'ullipit 
an pantaw, at nahamad mahkay di dalan. 

Ya intuluy'un nun'enap, ya heden enenap'u, ya 
tinnig'uh Abulut an immatam hi dolana, ya do'olday 
i'ibbanah nanamun hiya. Ya alyon di udumnay, Oo, 
nanomnoman'an tagu ti ten numbangngad'a. Ya nan 
udumna, ya alyonday un nabongang, ti tuwalid mitnud ay 
Kimmulug. Ya nan udumna, ya linayahanda hiya, ti 
alyonday un matmata'ot, ti anaad ta alyon un umuy, ya 
unat goh numbangngad, an adina ituluy an ta"on un way 
ligat? Mu hi Abulut, ya ni'yibun ay dida, ya 
inyungnguyungna ti bumain. Ya la'tot, ya intulid Abulut 
an himmapit. Ya ente"ana mahkay an ilayahan hi 
Kimmulug. 

Mu hi Kimmulug, ya intuluynan mundaldallanan. Mu 
hiya, ya un oh'ohha. Mu hay pundaldallanan Kimmulug, 
ya wada han lala'in umuy mangalawah ay hiyah nan 
payaw. Ya henen lala'i, ya ongol di adalna. Ya hay 
ngadana, ya hi Ada] Hitun Luta. Ya hoy ngadan di babluy 
nen lala'i, ya Napnuwan Di Adal Hitun Luta, Ya henen 
babluy, ya ongol, an neheggon hinan babluy Kimmulug. 

Ya hi Adal Hitun Luta, ya tinnignah Kimmulug an 
yumahyayahyah, ti heden madamot an imbangawna. Ya 
alyon Adal di, Ngadan di umayam, ta anaad tuwalid 
madamot di imbangawmu? Ya tembal Kimmulug ya 
alyonay, Immannung an madamot, ya mid mapto' nin, ya 
mi'id udumnah taguh mamangdon hi umat hituh madamot! 
Undan pohdom an innilaon di umaya'? An unna' umuy 
ede han na'ullipit an pantaw, ti dengngol'un waday 
nunhituh di hi mangulgud hi a'aanan te han madamot an 
imbangaw'u. Ya tembal Adal ya inalinay, Undan mid 
ihawam ya mid imbabaluymu? Ya alyon Kimmulug di, 
Waday ihawa' ya imbabaluy'u, mu mid ato' an 
mi'yam'amlong ay dida, ti heten madamot an 
imbabangaw'u. At ay paddungnay nangiw'iwadyaa' an 
mi'id. 

Ya inalin Adal Hitun Lutay, Wada han maphod an 
itugun'un he"a. hi unmu pohdon an donglon. Ya tembal 
Kimmulug, ya alyonay, Oo, Pohdo' an donglon, hi un 
maphod. Ya alyon Adal Hitun Lutay. At punnaudom an 
anon han bangawmu. Ti gulat hi unmu adi anon henen 
bangawmu, at matuluy henen numonomnomam, ya mid 
atom an mangiyamlong hinan idat Apo Dios ay he"a. Ya 
inalin Kimmulug di, Hiyah ne pohdo' hi anapo', ta way 
aton ten madamot an imbangaw'un ma'aan. Mu ten mid 
abalina', ya mi'id goh abalinan nan ni'babluya' an 
bumadang an mangaan. Manu ay umuya' hitu, ya ta 
anapo' di mangaan. Ya inalin Adal Hitun Lutay, Han 
nangalin he"ah un'a umuy hidi, ya na'aan? Ya tembal 
Kimmulug ya alyonay, Hi Muntudtuduy nangalin ha"in. 
Ya inalin Adal di, Undan hiya dan hene han inalina? 
Na"appuhih nen inalinan he"a. Heten owom an kolha, ya 
na'appuhi, ya atata'ot ya un nan udumnan kulhah tun luta! 
Mid mapto' ya adim kulugon ad ugwan, mu awni, ta 
ah'upam, at kulugom mahkay. 

Ya hay inila' ya ta"on ad ugwan, ya ihnay inah'upam 
hi problemam, ti ne an napipito' nan gina'uni an nalpuh 
nan lobong, an mungngadan hi Hurniga. Ya anaad ta 
itutuluymu? Ya hiyah ne te"an di problemam ya anggay, 
mu iyal'allanan ihnay do'ol. At donglom di alyo', ti ha"in, 
ya na'annomnomana' ya un he"a. Ti heten owc-m, ya 
ah'upam di do'ol an ligat, ti mabmablay'a, ya mun'atipul'a, 
ya munhinaang'a, ya mah'aw'a, ya waday. mangengot ay ' 
he"ah hanggap. Ya akkay goh alaton da'ah nan atata'ot an 
animal hi inalahan, ya atata'ot goh hi un homelong hinan 
mahdom. Ya agguy'u goh inilah un'a matoy. Ya anaad ta 
unudom di inalin Muntudtudu? Tigom an pumuhi 
itaguam. 

Ya inalin goh Adal Hitun Lutay, Hay na'at ta namag 
ya waday madamot hi ibabangawmu? Ya tembal 
Kimmulug, ya alyonay, Hay dimmalat hi wadan ten 
madamot ay ha"in, ya hay numbahaa' eten inodna' an 
libnu. Ya tembal Adal, ya alyonay, Oo, hiyah ne inolma' 
hi na'at. Nan umat ay he"an nakudang di nomnomna, ya 
adim ipadah an mun'adal hinan naligat an adal Ti gulat 
ta atom di umat hina, at la'tot ya mapa"i nomnommu, ya 
mun'angaw'a. Ya alyona goh di, Waday tinnig'uh udumna 
hi paddungmun dumalat di umatandah na, ya 
munduwaduwada, ya ita'otdan amin di logom. Ya malgom 
di tulungondah ayan, ta ah'upanday mid iniladah 
punligatanda. Ya tembal Kimmulug, ya alyonay, Oo, mu 
ha"in, ya inila' di ato', ti hay pohdo', ya hay a'aanan ten 
madamot an imbabangaw'u, Ya inalin goh Adal Hitun 
Lutay, Oo, mu heten kulha, ya atata'ot ahan. Ya gulat ta 
pohdom an pumhod di aatmu, ya -enaad ta umali'ah tu? 
Gulat ta donglom tun alyo\ at ibaag'uy aatna, at pumhod di 
aatmu. Ya ta way atom, an adi mange'wan ten nappuhin 
atata'ot an owon. Ya ibaag'u goh di atom, ta way aton nan 
madamot an inyabbam an ma'aan. Gulat ta unudom tun 
hapito', at mabaliwan'ah nan punligatam, ya ongol di 
umamlongam, ya malenggop'a goh. 

Ya tembal Kimmulug ya inalinay, Inilam ay hene, ya 
agad ulgudom, ta innilao'. Ya inalin Adal di, Oo, ne, 
pumhod'a mahkay, ti nen donglom di ulgudo', an 
nanomnoman hitun luta, Ya alyonay, Heden babluy an 
ma'amang, ya hay ngadana, ya Matugun an Babluy. Ya 
heden babluy, ya wada han lala'in hay ngadana, ya hi 
Un'unnud hi Uldin. Ya hiya, ya nala'eng an tagu, . Ya an 
amin di tagun den babluy, ya ulgudonday amaphodana. Ya 
hiya, ya inilanay aat di umat hinan problemam. At olom 
ya inilanay aton, ta way aton nen madamot an 
imbabangawmun ma'aan. Hiya, ya do'ol di tyinadanganah 
umat enen problemam. Ya abalinana goh an bumadang hi 
nomnom nan umat ay he"a, an mid poto' di nomnomona. 
Ya gulat ta mi'id hi Un'unnud hi Uldin, mu ihna goh han 
imbaluynah dolada, an umat ay amanay aatna goh, an 
nala'eng, at badangan da'a, ta way aton nan madamot an 
imbangawmun ma'aan, Adi nin maphod hi un'a 
mumbangngad hinan babluymu. At hay atom, ya ayagam 
hi ihiwam ya nan imbabaluymu, ta ad Matugun an Babluy 
di pi'hituwanyu, ti do'ol di baun baluy, ya nalakay abang, 
ya adi goh nanginay ma'an. Ya an amin di hegnom, ya 
ma'ma'ullayda, ya mid mangakaw, ya ma'abbabadangda 
goh. At mid al'alin da'yu, ya mi'yam'amlong ayuh di. 

Ya alyon Kimmulug hi nomnomnay, Makuhig ay 
henen inalin Adal Hitun Luta, at unudo'. At inalinan Adal 
di, At itudum di owon an umuy hi dolan Un'unnud hi 
Uldin. At intudun Adal an alypnay, Dayay duntug. Ya 
inalinay, Hiyah de owom han duntug, ya hay 
nunhituwana, ya nan pahhadan. At hi Kimmulug, ya 
inhingngina mali di nange'wana, ta umuy hi dolan 
Un'unnud hi Uldin, an mumpabadang hidin madamot an 
imbabangawna. 

Ya unat goh inatamanah de han tulid di duntug, ya 
tinangadna han daplah an nanga' an ay hi'itangan megday, 
at magabunan nan dalan. Mu tuma'ot an mange'wa, ti 
alyonay ini ya magabunan di uluna, at timmata'dog hidi, ti 
mid inilanah atona. At paddungnay inyal'allan di damot 
din imbangawn^ ya un din hopapna. Ya hede goh han 
duntug, ya gun mun'ilat at ma'atta'ot hi Kimmulug, ti 
alyonay, Ini ya maghoba'. Ya humablag, ya wumigwig hi 
ta'otna. 

Ya ongol hi puntutuyuana, ti inunudnay 1 rial in Adal 
Hitun Luta. Ya himbumagga ya inamang Kimmulug hi 
Muntudtudu an na'uy. Ya hi Kimmulug, ya binumlah di 
angahnah baina. Ya unat goh immatam hi Muntudtudu, ya 
tinnig Kimmulug an kukulutona, ya alyon Muntudtuduy, 
Anaad ta wah tu'a? Mu hi Kimmulug, ya mannongngo' an 
agguyna tembal. 

Ya alyon Muntudtuduy. Undan bo'on he"a din 
inah'upa' hinan pingit di Ma'ubah an Babluy an 
limmugwa? Ya tembal Kimmulug an alyohay, Oo, 
immannung an ha"in, Ya inalin Muntudtuduy, Un'u dan 
agguy inali heden na'ullipit an pantaw di umayam? Ya 
alyon Kimmulug di, Oo. immannung an inalim. Ya inaiin 
Muntudtuduy, Ya anaad mah ta ihingngim? Oya inalin 
Kimmulug di, Oo, ti unat goh dimma'ala' ede han lobong, 
ya wada han inah'upa' an lala'in mangalih umalia' eten 
babluy, ta waday mangaan eten madamot an ibabangaw'u. 
Ya manu ay inunud'u, ya ay paddungnay makulug hiyan 
tagu. Ya inalin Muntudtuduy, Hay ngadana mah? Ya 
inalin Kimmulug di, Hay pannig'u, ya paddungnay maphod 
an tagu, at hiyaat un'u inunud. At hiyaat unna' immalih tu; 
mu unat goh tinnig'uh te han atata'ot, ya hiyay 
timma'doga', ti alyo' hi nomnom'uy gulat ta e'wa' ete, ya 
negday, at magabunana', ya matoya'. 

Ya inalin Muntudtuduy, At ngadan ne inalinan he"a? 
Ya alyon Kimmulug di, Hiya, ya imbaganay umaya', at 
imbaag'u. Ya tembal Muntudtudu ya alyonay, Ya hay 
ngadan goh di udumnah inalina? Ya tembal Kimmulug ya 
alyonay, Imbaganay un waday pamilya'. ya alyo' di, Oo, 
mu heten madamot an imbabangaw'uh bonog'u, ya hiyay 
dumalat hi mid amlong'un middum hi pamilya'. Ya tembal 
Muntudtudu ya inalinay, At hay inalina mah ay he"a? Ya 
alyon Kimmulug di, Hay inalina, ya alyonay, Punnaudom 
an mangipa'aan hinan bangawmu. Ya unat goh inali' di 
umuya' ede han pantaw an na'ullipit, ta ibaga' di ato', ta 
way a'aanan ten madamot an imbabangaw'u, ya inalinay, 
Waday itudu' hi nalaklaka hi pangipa'aanam ene han 
madamot an imbabangawmu, an neheggon di owon an' adi 
umat ene han inalin Muntudtudu. At kinulug'u mah, ya 
inhingngi' di nange'wa', ti hay pohdo', ya hay a'ag'agaan di 
a'anan te han madamot an imbabangaw'u. Mu unat goh 
immatama' ete, ya inhamad'u, ya nat'on, ya timma'doga', ti 
timma'ota', ya mid inila' hi ato'. 

Ya alyon Muntudtuduy, Awnid anapo' di bahao' hinan 
hapit Apo Dios, ta innilaom di aatna. Ya 
wimmigwiwigwig, hi Kimmulug, mu dengngolna goh di 
imbahan Muntudtudu. Ya hay imbahana, ya inalinay, 
Wadaji Hebreo 12:25, an alyonay: Ihamadyuy atonyu, ta 
adiyu du'gon di pangngolanyuh hapit Apo Dios. Ti nan 
taguh penghana, ya din'ugday nangngolandah nan inalin di 
baal Apo Dios, at namoltada; mu gulat ta du'gon tu'u nan 
alyon Apo Dios, at iyal'allanan mamolta tu'u! Ya 
imbahana goh di oha an wadah Hebreo 10:38 an alyonay, 
Nan tagu' an nahamad di ugalida, ya kulugona' ay, ay dida, 
ya mi'tagudan ha"in hi mid pogpogna; mu wada ay di 
man'ug ay ha"in, ya diday adi mangipadenol ay ha"in. 
Henen imbahan Muntudtudu, ya hiyah ne nanugunan 
Kimmulug, an inalinay, Inhingngim, ya agguymu inunud 
nan mid al'alin owon. at ten immali'an te han atata'ot an 
magadyuh matoy'a. 

Ya nunlu'bub hi Kimmulug, ya mumbugaw, ya 
alyonay, Agogohgoha'. ti ten mid poto' di punnomnoma', ya 
atagua'! At binohwat Muntudtudu hiya, ya inalinay, An 
amin di aton nan tagun napuhi. ya aliwan Apo Dios hana, 
an wadah Mateo 12:31. Ya binahana goh hi Juan 20:27, ya 
inalinay, Ipogpogmu nan punduwaduwaam, ta un'aat 
kumulug. Ya intuluy Muntudtudun alyonay, Ihamadmun 
ingaon nan itudu' ay he"a, Ya ta ulgudo' di aat nen lala'in 
nangipibahhaw ay he"a. ya hene goh han lala'in 
nangituduh umayam. Henen lala'in nangipibahhaw ay 
he"a, ya hay ngadana, ya hi Adal Hitun Luta. Immannung 
hene han ngadana, ti niyunnud hinan aatna. Ti hiya, ya 
an amin di ma'at hitun luta, ya hiyay unu'unudona; ya 
hiya, ya do'ol di adalnah aat nan maphod hitun luta. Ya 
adina ahan donglon di aat di natavan Kristuh nan krus ad 
Kalvalyu, ya hay aat di abaliwan. 

Henen intugun Adal Hitun Luta, ya tuluy nibahhaw. 
Hay ohah nibahhaw, ya inalinay unmu ihingngi, ta adim 
unudon nan makulug an kulha. Ya hay oha, ya inal'alu' 
da'ad pahiwom nan krus fesus ad Kalvalyu. Ya hay oha, ya 
hennag da'ah nan dumalat hi atayam. 

Ya limmugwa goh hi Kimmulug ti alyonay, Ini, ti 
hiyah te nin di gumd di ataya'. Ya inalin KimmuJug di, 
Ay nabonganga', ti inunud'uy inalin Adal Hitun Luta, ti 
inhingngi' di enengwa', ta agguy'u ene'wah nan makulug 
an kulha. 

At intudun Muntudtuduy atonad way atonan 
mumbangngad hinan dalan an miyuy hinan way na'ullipit 
an pantaw. Ya tinuguna goh, ta way atonan adi 
mangipidpidwan mabalbaliyan. 

Ya alyon Kimmulug di mumbangngad, at ma'em'emeh 
hi Muntudtudu, ya alyonay, Halimunan da'an Apo Dios. 

Heden numbangngadan Kimmulug. ya waday 
dinamunah tagu, mu agguy ni'hapit, ya iniwangana dida. 
Mu heden numbangngadana, ya unna imbalah'at. Mu 
heden mibalah'at, ya atata'ot an dalan, at nunnaudonan 
timmagtag, ta nabaliwan, ta inatamana din owon an miyuy 
hidin pantaw an na'ullipit 

At palpaliwana, ya immatam mahkay hidin pantaw an 
na'ullipit. Ya hay nitudo' hinan bagtun di pantaw, ya 
alyonay, Kulkugonyu, at mibughul At immuy, ya 
kinulkugna. 

Ya la'tot, ya nibughul, ya wada han lala'in hay 
ngadana, ya hi Ma'ahhimo'. Ya inalinay. Hay ngadanmu? 
Ya ngadan goh di nalpuwam? Ya hay pohdom hitu? Ya 
tembal Kimmulug. ya alyonay, Ha"in, ya agogohgoha' an 
tagu, ya ten nadamtana' hinan madamot an imbabangaw'u, 
ya nabaholana', ya nalpua' hinan babluy an mungngadan hi 
Ma'ubah. Ya hay pohdo' an ayan, ya nan duntug ad Hion, 
ta way ato' an mabaliwan hi agadyuhan di bumungtan Apo 
Dios. 

Ya himbumagga, ya linapdu'na hiya an impahigup. Ya 
inalin Kimmuiug di, Anaad ta umat hinay inatmu? Ya 
inalin Ma'ahhimo' di, Manu ay ato' he"ah na, ya tuma'ota', 
ti heten pantaw, ya neheggon hinan ongol an baluy di 
diablu, an hohoddonay humigup, ta panaonad mid atondan 
humigup. Ti nan. udumna, ya mepto' di pank, at matoyda, 
ya mid atondan humigup. 

Ya inalin Ma'ahhimo' di. Hay nangitudun he"ah owon 
an umalih tu? At hi Kimmulug, ya inulgudnan amin di 
na'at an amin hi nundaldalananad nangamung di 
immatamanan den pantaw, 

Ya inhamad Ma'ahhimo' an dengngol din inulgud 
Kimmulug. Ya unat goh nalpah, ya inalinay, Ma'a, ta 
itudu' di owom hi pangituluyam an umuy. At alyonay, 
Dayay ma'andong an kulhah owom. Hiyah ne u'unudom 
hi dalan. Hay nangiyamman ten dalan, ya din nun'alunon 
Apo Dios hidin penghana, ya hi Kristu, ya nan 
intudtuduwana goh. Mu heten dalan, ya nahappahappang 
an dadamunay nun'ihappang, at hamadom, ta heten 
ma'andong an na'ullipit di hiyay unudom, ya adim 
ihingngih nan dadamunan kulha. Henen na'ullipit an 
dalan di u'unudom, at la'tot ya inah'upam han baluy 
Marigituduh Aatna. Dumatong'ah di, ya kinulkugmu, at 
mibughulan'a. ya intuduna goh ay he"an arain di 
numbino'ob'on an umipanoh'a. 

Ya ente"an goh Kimraulug an mundaldallanan eden 
na'ullipit an dalan. Ya unat goh inah'upanah de han baluy 
Mangitudtuduh Aatna, ya kimmulkukulkug, at la'tot ya 
waday nangibughul Ya inalinay, Hay ngadanmu? Ya 
inalin Kimmulug di, Pohdo' an mi'hapit hinan ad baluy. 
Ya unat goh immalih Mangituduh Aatna. ya inalin 
Kimmulug di, Hi Ma'ahhimo' di nangituduh aatnah 
immalia' hitu. 

At humigup'ah tu, an alyon Mangituduh Aatna, ti 
waday itudu' hi do'ol di punhulbianan he"a. Ya inalin 
Mangituduh Aatnah nan tagalanay, Tolganyu nan Hlin, ta 
punhilawmi. At inyuyna inyohhah Kimmulug hinan ohan 
kuwaltu. 

Ya unat goh immatamdan de han ohan kuwaltu, ya 
tinnig Kimmulug han Dngol an latlatun han lala'in 
ma'ahhimo' di tigawnan timma'dog, ya paddungnay hiyay 
umal'alu' hinan tatagu. Mu hay matana, ya impatiti'idnad 
daya. Ya waday na'ahhamad an libnuh inodnana, ya un 
nan udumnan libnu. Ya hay uluna, ya inyuklupnay uklup 
di alin balitu', ya waday do'ol hi tataguh tun lutan nebnog 
ay hiyan de han talatlatun din'ugna, ti didanay nun'appuhi 
aatdah tun luta. Ya inalin Mangituduh Aatnay, Heten 
tagu, ya abalinanan manukat hi ugalin di tagu. Ya 
abalinanan mangipidwan mangiyimbaluy hinan tataguh 
pidwana. Tigom an ihnaday latlatun di do'ol an tataguh 
tun lutah bonogna, ya waday uklup di alih uluna. Ya hay 
itudun ne, ya nan tagun man'ug an amin hi wah tun luta, 
ya diday mipabagtud daya, 

Ya inyuy goh Mangituduh Aatnah Kimmulug hinan 
naballanaw an kuwaltu. Mu heden kwaltu ya ma'uktul h: 
hupu', ti agguy nihighigid. Ya unat goh na'amtang, ya 
inayagan Mangituduh Aatna han lala'i, ya ihigidna. Mu 
unat goh munhigid, ya immalihbu' din hupu', ya mid aton 
Kimmulug an humodohda. Ya inalin Mangituduh Aatnah 
nan babain timma'dog di, Umuymu alan nan danum, ta 
hibugam nan dotal, ta adi umalihbu' nan hupu'. Ya unat 
goh inat den babai, ya nahigidan mahkay. 

Ya inalin goh Kimmulug di, Hay ibalinan ten inatmu 
nin? Ya inalin Mangituduy. Hay ibalinan te han kwaltu, 
ya hay puhun di tagun malinihan. Ya nan hupu', ya hiyah 
ne baholnah mamuhin hiya. Ya henen nahhun an 
nangihigid, ya hiyah ne nan uldin. Ya henen babain 
nunhibug, ya hiyah ne tugun Jesus. Nan uldin, ya mid 
olognan mangaan hi bahol di tagu, ti unnaaf goh ihtulbuon. 
Mu unat goh nalmu nan ma"aphod an tugun Jesus, ya 
hiyay nangubah hi bahol, at malinis nan tagu. At hay 
odolna, ya nidadaan hi ihinan nan nabagbagtun AH. 

, Ya intuluy'un nun'enap, ya tinnig'u goh hi Mangitudu 
an immuydan Kimmulug hinan ohan kwaltun it'ittang. Ya 
heden it'ittang an kwaltu. ya waday duwah 
ung'ungungngah inumbun, Ya hay ngadan di oha, ya hi 
Nalakan Mitudul, ya hay ngadan di bha, ya hi Mehodan. 
Ya hay tigaw Nalakah Mitudul. ya ay paddungnay mid 
lenggopna. Mu hi Mehodan, ya un didindinong. Ya inalin 
Kimmulug ay Mangituduh Aatnay, Anaad ta hi Nalakan 
Mitudul, ya adi malenggop? Ya inalin Mangituduh 
Aatnay, Manu ay umat hina, ti nan o'ommodna, ya 
inaliday mehodan ta nangamung un umalih ten tawon, ya 
un midat hanan ma"aphod ay hiya. Mu hiya, ya 
umiyahup. „ At hiyaat un mid lenggopna. Mu hi Mehodan 
ya alyonay, Ta"ongkay hi un tu'u hohoddon. 

Ya wa han lala'in immalin nangiyalih numbino'ob'on 
an nanginan gina'u. ya imbu'yagnah inayungan Nalakah 
Mitudul, at innalnay udumna, ya kikiyanah Mehodan, ti 
alyonay, Tigom, an ha" in di ag'aga ya waday innal'u. Mu 
unat goh na'amtang, ya inubahna damdaman am in, at mid 
na'ang'ang. 

Ya inalin Mangituduh Aatnay, Hi Nalakah Mitudul, ya 
hay ibalinana, ya hiyah ne aat di taguh tun luta. Mu hi 
Mehodan, ya hay ibalinana, ya nan tagun middum hi 
pumpapto'an nan Alih awni. Mu hay aat Nalakah 
Mitudul, ya umat hinan tagud ugwan, ti hay pohpohdonda, 
ya nan miyamlong hitun luta. Ya adida pohdon an manod 
hinan maphod an midat ay ditu'uh awnih pidwana, an 
umat goh eneh nan nidat ay Nalakah Mitudul, ti ag'aga, ya 
na'ubah. Ti ag'agaat malpah di amlong nan tataguh tun 
luta. 

Ya inyuy Mangituduh Aatna hi Kimmulug hinan way 
luhud an nidelloh hinan way dumaladalang an apuy. Mu 
wada han lala'in gun manebnahebnan den apuy. ta 
ipadahnan mangdop, mu adi damdama matoy, an unat goh 
gun umongol. Ya inalin Kimmulug di, Goh nin di ibalinan 
te? Ya inalin Mangituduh Aatnay, Hay ibalinan te han 
apuy, ya hay panukatan Apo Dios hi ugalin di tataguh tun 
luta. Ya henen gun manebna, ya hiyah ne diablu; at 
tigom, an adi matoy an unnaat goh gun iyal'alla. At itudu' 
di ibalinan ne. 

At inyuy Mangituduh Aatnah Kimmulug hinan 
pangngel di luhud, ya tinnigna han lala'in nangihiit hi 
ahhitin nittuh nan banga, ta immuy hinan way apuy, ta 
way aton din apuy an gun umongol. Ya alyon Kimmulug 
di, Goh nin di ibalinan ne? Ya inalin Mangituduh Aatnay, 
Heten tagu, ya hiyah neh Kristu. Ya hanan ahhiti, ya 
hiyanay gohgohna. Ta hiyay dumalat hi pumhodan di 
ugalin di tatagu. Nan tagun Kristu, ya manu ay diday 
taguna, oo, ti nan gohgoh Kristuy dimmalat. Mu ta"on un 
mabi'ah hi Satanas, mu mid olognan mangipadinong hinan 
ugalin di tatagun dimmalat nan gohgoh Kristu. Ya manu 
ay nipo"oy hi Kristu, ya hay itudun ne, ya hiyah ne aatnan 
adi tu'u inilay un waday bumadang hinan taguna. 

Ya hi Mangituduh Aatna, ya inyuynah Kimmuiug 
hinan mapmaphod an pantaw. Ya heden pantaw, ya 
waday opat hi Iinala'in timma'dog, Ya hay ngadanda, ya 
hi Ligat, ya hi Bahol, ya hi Uma'amnaw, ya hi Mumpahiya. 
Ya hay lubungda, ya gumo'. ' Ya nan pangngelna, ya wada 
han lala'in inumbun hinan way lamehaan, ya wada goh di 
libnuna. Ya an amin di taguh humigup, ya itudo'nay 
ngadanda. Mu henen pantaw, ya do'olday mamhod an 
humigup, mu tuma'otdan danen opat an linala'i, Mu heden 
luhud han ongol an baluy, ya nundodottal di tu'yapna, at 
wadaday numpangata'dog hinan tu'yap di luhud. Ya hay 
pandelengda ya ahipapaha'. 

t 

Ya mid ah ohah mamhod an mi'pattoy ay daden opat 
an linala'i, ta way atondan humigup. Ya wa han ohan 
natulid an lala'i, ya immuy eden inumbun an muntudo f , ya 
inalinay, Itudo'muy ngadan'u apu. Ya unat goh. nalpah an 
nitudo' di ngadana, ya inyuklupna nan gumo' an uklup, ya 
hinu'nutnay hanggapnad umuy mi'pattoy ay daden opat an 
linala'i. Ya inhiwahiwahiwnay hanggapna, ya la'tot ya 
immatam eden pantaw, ya himmigup. Mu hiya, ya 
nun'ahugatan ya nun'ahugatan goh daden opat. 

Ya unat goh himmigup eden baluy, ya wadaday do'ol 
an tagu, ya mun'am'amlongdan mungkanta. Ya alyonday, 
Humigup'a, humigup'a. Hay bumagtuam hi mid pogpognay 
apulimyuam. Ya unat goh himmigup, ya impilubungday 
mumpaha' an pandeleng an umat ay dida. Ya ma'em'emeh 
hi Kimmulug an alyonay, Inila' nin di itudun ne, at umuya' 
nin? 

Ya alyon Mangituduh Aatnay, Awni ti waday itudu' 
goh hi itang. Ta malpah ay nan itudu', ya un mahkay 
mabalin an umuy'a. Ya pendongna hiya, ta inyuynah nan 
helong an baludan. Ya wada han lala'in inumbun. Ya 
henen lala'i, ya ay munlungdaya. ti hay tigawna, ya 
nunyayaggu'muh, ya gimmohogohom goh, Ya alyon 
Kimmulug di, Ya hay itudun te? Ya alyon Mangituduh 
Aatnay, Ibagam ay hiya, ta hiyay mangibaag ay he"a. 

Ya immuy hi Kimmulug eden nunyayaggu'muh ya 
alyonay, Hay aatmu nin? Ya tembal den lala'i, ya alyonay, 
Din hopopna, ya ay paddungnay waday pangulug'u, ti alyo' 
at goh di, Nan pange'wa' ya miyuy hinan ma"aphod an 
babluy, ta mun'am'amlonga' hi umatama' hidi. Mu hay 
aatmu mah ad ugvvan? an alyon Kimmulug. Ya alyon 
nen lala'i, Ad ugwan, ya munlungdayaa', ti inila' an mi'id 
pangulug'u, ti hay penhod di odol'uy inunud'u. Ti ta"on 
un'u inilay hapit Apo Dios, ya nabaholana' damdama. Ti 
penhod'uh Satanas, at immalin ha"in. At inenghaa' nan 
nappuhin ma'at. Impadah'u, mu mid olog ten odol'u, ti 
immenghaa' an mangat hi nappuhi, at mid olog'un 
mangipogpog. 

Ya alyon Mangituduh Aatnan Kimmulug di, Adim 
al'alliwan hete han dengngolmu, ya nan tinnigmu, ta hiyay 
walningmu. Ya tembal Kimmulug, ya alyonay, Atata'ot 
hete, at badangana' ni' ay Apo Dios, ta ita'ot'uy ato', ta 
adia' mange'el hi ato'. Ya inaiin goh Kimmulug di, At 
hiyanana mah apu, ta umuya'? 

Ya inalin Mangituduh Aatnay, Awni, ti waday oha 
goh hi itudu', ta awnid malpah ya un'a umuy. Ya 
immuyda goh hinan ohan kuwaltun wadan han lala'in 
nolo'. Ya unat goh tinnigda, ya na'uy an bumangon; ya 
munlubung, mu heden punlubungana, ya mungwigwig. Ya 
inalin Kimmulug di, Anaad ta mungwigwig heten lalaT' 
Ya inalin Mangituduh Aatnan nen lala'i, Ibaagmu anuy 
anaad ta mungwigwig' a, Ya tembal nen lala'in alyonay 
Oo, ti waday enenap'u. 

An hay enenap'u, ya tinig'ud dayan nahyong, an 
ngimmitit an amin, ya immidu'idul, ya immila'ilat goh. 
Hay tinnig'u, ya wada goh han bunut, ya heden tu'yapna, 
ya waday ay umbunan di Ali, ya wada goh han lala'in 
inumbun. Ya linibuy anghel hi nunli'ub ay hiya. Ya 
waday dengngol'uh mun'ali, an alyonay. Bumangpn ayun 
natoy, ta umali ayud way atonyun mahumalya. Ya unat 
goh nalpah henen inalina, ya numpangabuhu'dah nan lubu'. 
Mu nan udumna, ya mun'am'amlongda, ya nan udumna, ya 
umod'o'od'odda. Ya inalin nen inumbun hinan anghel di, 
Nan mid hulbina, ya ipa'wahyuh nan apuy, an ay baybay. 

Ya henen nun'enap, ya intuluynan mun'ulgud, ya 
inalinay, Tinnig'u, ya natob'a' tun luta, ya inuhdunga', ya 
maluhung ad dolom, ya bimmuhu' di ongol an ahu' ya 
apuy. Ya alyo' at goh hi un hiyah te gutud di amoltaa', at 
ma'ama'atta'ota', ti inila' an agguya' nidadaan eden algaw 
an apogpogana. 

Ya unat goh nalpah hanan amin nan intudun 
Mangituduh Aatnan Kimmulug, ya impadeh mahkay 
Kimmuiug an makak, Ya inalin Mangituduh Aatnan 
Kimmulug di, Ipaphod Apo Dios di pundaldallanam. Hay 
pohdo', ya middum hi Umal'alu', an nalpud Abuniyan, ta. 
hiyay mangitudun he"ah ayam enen Babluy. At nala"uy hi 
Kimmulug an makak. 

Ya intuluy'un mun'enap, ya tinnig'u han nange'wan 
Kimmulug an ay gohang, an hay ngadan nen gohang ya 
Baliw. Ya timmagtag hi Kimmulug an immiiy, mu 
madamot din bangawna at naligatan an umuy. 

Ya unat goh immatam hi buludna, ya wada han 
tinnignan numpinnaktiw an ayiw an nipalo'. Ya hay 
ampan de han nipalo', ya wadny lubu', mu mid nilubu'. Ya 
unat goh immatam hi puun don numpinnaktiw an ayiw, 
ya himbumagga, ya nagah heden madamot an wah 
bonogna, ya immuy eden lubu'. Ya hiyah ne da'puh di 
tinnig'u. Ya mun'am'amlong hi Kimmulug, ya inalinay, Oo, 
maphoda' mahkay. Hay dimmalat hi pinumhoda', ya nan 
nunligatan han oha. Ya heton nob'on an atagim' ya 
dimmalat goh di natayana. 

Ya manoh'a. ti anaad ta ablinan ne han numpinnaktiw 
an ayiw an mangaan hi madamot? At manoh'a, ya 
teten'olnah ne han ayiw. Ya mun'a'agah goh di lugwana. 

Ya unat goh heden tinima'doganan lumanulugwa, ya 
himbumagga, ya wa han tulu an immuy ay hiya, an 
munhenel di lubungda. Ya inalidan hiyay. Mid al'alin 
he"a. Ya nan oha, ya inalinay, Ne an na'aan nan baholmu. 
Ya nan oha, ya linuh'upna nan nun'api"in lubung 
Kimmulug, ta hinukatanah nan ma'appaha' an pandeleng, 
Ya nan miyatlu, ya tinimlianay tu'tu' Kimmulug, ya 
indatna goh han nali'up an papel an natimlian, Ya 
inalinay, Wa ay ta tumagtag'a, ya binaham heten papel. 
Mu hay umatamam eden pantaw ad daya, ya idatmuh nen 
papel eden mun'adug. 

Ya intuluy Kimmulug an gun umuy, ya 
yumagtuyagtutu an gun umuy, ya gun mungkanta goh, ti 
ongol di pun'am'amlongana. 

Ya intuluy'un nun'enap, ya tinnig'u goh an 
mundaydadyu. Ya unat goh immatam hi Kimmulug hinan 
magadyuh hi puun nan duntug, ya waday tinnignah tulun 
Hnala'in nun'olo'. Ya heden nolo'anda, ya neheggon hinan 
way daplah. Mu nun'abangkilingan di hu'ida. Ya hay 
ngadan di oha, ya hi Nakudang di Nomnomna, ya hay oha, 
ya hi Fayad. Ya nan miyatlu, ya hi Adi Mituduwan. 

Ya unat goh tinnig Kimmulug dida, ya immuy, ta 
walningana dida, an alyonay, Elanyu, ti neheggon nan 
nolo'anyuh nan daplah, at mapulig ayu ya ata'nang, ya mid 
pogpognan immuy ad dolom. Ya alyon goh Kimmulug di, 
Umali ayud badanga' da'yu, ta ma'aan nan bangkeleng hi 
hu'iyu. Ya tembalda, ya alyonday, Goh ya mid tinnigmih 
umat hinah atata'ot? At intuluydan molo'. Ya mid mah 
mabalin hi aton Kimmulug ay dida, at intuluynan immuy. 
Mu numanomnom ay daden tinaynana, ti hay agguyda 
nannigan eden daplah. 

Ya hay pundaldalianan Kimmulug hi 
punnomnomnomanan den na'at, ya himbumagga, ya 
wadada goh di duwah linala'i, an immogpah hinan ay 
gohang an dalan, ta immuydan Kimmulug. Mu hay ngadan 
di oha, ya hi Un'unnud hi Uldin, ya nan oha ya hi 
Munlayah. Ya inalin Kimmulug ay diday, Hay 
nalpuwanyu? Ya ngadan goh di umayanyu? Ya inaliday, 
Nalpu amih nan babluy ad Mumbagtu, ta umuy ami hi ad 
abuniyan, ta anaponmi umadangyananmi. 

Ya hi Kimmulug, ya alyonay, Mu anaad ta pohdonyun 
umuy ad abuniyan, ya agguyyu ene'wah nan na'ullipit an 
pantaw, ta unyu iyayat hinan ay gohang? Agguyyu 
inunud nan uldin di mumpapto' ad abuniyan, at adi da'yu 
ipahigup. Ya inalin daden duway, Oo, mu hay 
nange'wanmi, ya unmi imbalah'at, ti hay ugalimin 
himpangili, ya umat hinay atonmi. Ti tigom adya, an 
adagwj nalpuwam, ya te an nundedehhan tu'u. Ya tembal 
Kimmulug, ya alyonay, Oo, ti inunud'uy immandal Apu 
tu'u, mu hay inunudyuh nummandal ay 'da'yu, ya un hay 
nomnomyu ya anggay. Mu nan Ap'apun ten dalan, ya 
ibilang da'yuh un ayu mangakaw. 

Mu tembal daden duwa, ya inaliday, Okod ami, ya 
okod'a goh hi atom. At nabulogdan tulun mundaldallanan. 

Ya heden pundaldallananda. ya la'tot ya 
ni'hongngeldan Kimmulug. Ya inaliday, Unudonmi goh an 
amin di uldin an umat ay he"a. Hay nun'a'abhiwan tu'u, 
ya un hene han lubimgmun pandeleng ya anggay. Hay 
inilami nin hi tamun nen pandelengmu, ya ta hanianay 
bainmu. 

Ya inalin Kimmulug di, Heten pandeleng, ya nan 
Ap'apud dayay nangidat ay ha"in. At awnid umatama' 
hinan pantaw ad dayaat inilaa', ti heten lubung'uy 
pangimmatunanda. Ya wada goh di malkah tu'tu"u, ya 
taya goh di papei an nali'up hi inodna'. At hay umatama', 
ya wadah ten papei an idat'uh nan mun'adug enen pantaw. 
Mu hay inila' ya mi'id hatun da'yu, ti agguyyu ene'wah 
nan na'utlipit an pantaw. Mu agguyda tembal, ya undaat 
goh muntiggawan an duwan ngohoyonda. 

Ya intuluydan umu'umuy, ya palpaliwanda. ya 
inatamandah de han duntug, an hay ngadana, ya Ligat. Ya 
hay puun den duntug ya waday obob. Mu heden puun di 
duntug ya nun'atluh den dalan. ya dadamunay 
numpinangngel hi dalan, ya, miyatluh de han na'ullipit an 
dalan an ma'andong. Heden na'ullipit an ma'andong an 
dalan, ya miyuy hinan tulid di duntug. 

Ya hi Kimmulug, ya immuy eden obob an uminum. 
Mu heden imminuman Kimmulug, ya paddungnay na'aan 
di benlayna, at mapmaphod mahkay hi pangituluyanan 
mundaldallanan an umuy an munti'id. Mu unat goh 
immatam da Un'unnud hi Uldin, ya hi Munlayah hinan 
puun di duntug, an wadan di nunhappangan di dalan, ya 
tinangadda nan tulid di duntug, ya hinangaanda; at din oha 
man, ya indapahnah din ohan damunan dalan, ya din oha, 
ya ene'wanah din oha goh an damunan dalan. At heden 
oha, ya natila' hinan inalahan. Ya heden ibbanan oha, ya 
inatamana nan daplah, ya nagah at natoy. 

r 

Ya tinnig'u hi Kimmulug an tumani'ti'id, mu adina 
i tag tag an un mun'ul'ullay an munti'id. Ya la'tot ya 
iddumnay ngamaynan munti'id, ti na'ahha"ad hede han 
duntug. 

Mu heden aginagwan de han duntug, ya wada han 
allung. Mu hay nangiyamman de, ya nan Apun di dalan, 
ta way pun'eblayan nan umuy. Ya unat goh immatam hi 
Kimmulug, ya inumbun, ta mun'eblay. Ya innalna din 
papel an inhu'yabnah lubungna, ya ente"anan 
bumanahbaha. Ya unnaat goh palpaliwan an 
bumanahbaha, ya nalo', at nagah heden pepel. Mu heden 
nolo'ana, ya waday immuy ay hiya, ya binangona, ya 
inalinay, He"an napayad, ya bumangqn'a, ta umuymu tigon 
nan aton di anggugulom, ta tigom di atondan mahmahluda, 
ta innilaom di maphod hi aton. 

At bimmangon hi Kimmulug, ya nunnaudonan umuy, 
ta nangamung magadyuh hinan tulid di duntug, ya 
manoh'a, ti waday duwah linala'in dinamuna. Ya hay 
ngadan di oha. ya hi Ma"od'od, ya nan oha ya hi Mid 
Pangulugna. Ya inalin Kimmulug ay diday, Anaad ta 
mumbangngad ayu, an hiyah te maphod hi ayan? Ya 
inaliday, Oo, ti, timma'ot ami. ti waday layon hinan dalan, 
ya iyal'allana nin di atata'ot hi un itutuluy an umu'umuy, 
at hiyaat un ami mumbangngad. Ya inalin Kimmulug di, 
Un hay umipata'ot hene han inulgudyu, at hay umaya' nin 
man? Mu gulat ta mumbangngada' hinan babiuymi, at 
inila' an matoya' damdama. Mu gulat ta ituluy'u, ya 
waday atata'ot an ay ihunay unna' goh matoy. Mu inila', ti 
gulat hi unna' umatam eden baluy, ya waday atagua' hi 
mid pogpogna. At ituluy'u damdaman umuy. 

Ya intuluy Ma"od'od ya hi Mid Pangulugna an 
mumbangngad an mundadyu, Ya intuluy goh Kimmulug 
an munti'id. Mu heden punti'idanad alyonay ituluynan 
mamahan den papel, ya unat goh pundapanay lubungna, ya 
mi'id. At mun'od'od an alyonay, Mid mapto' ya un'u 
inaliwan hidin allung hi nolo'a'. Ya nunhippid nuntutuyun 
nunluwalun Apo Dios, ya numbangngad, ta umuyna 
anapon heden papel. 

Mu heden pumbengngadana, ya limmugwalugwa, ya 
gimmohogohom an humodohodohda, ti ongol di 
puntutuyuana ahan eden inatna. Ya inalinay, Manu ay 
inyamman nan Apun ten dalan nan allung, ya ta way 
pun'eblayan di tagu. Mu ha"in an tagu, ya nalukua', ti 
unna' at goh nolo', at ongol di bahol'u. 

Ya unat goh immatam eden allung, ya inumbun, ya 
lumanulugwa goh. Mu la'tot, ya dentongnah den papel an 
wah nan hiluk di inumbunana. Ya mungwigwig an 
mamidit. Ya innalnad inhu'yabnah lubungna, ya 
ma"am'amlong ahan, ti henen papel, ya paddungnay hiyay 
pahinan umuy ad abuniyan. Ya hiyay mangipa'innilah un 
way itaguan hi mid pogpogna. 

Mu madadawoh mahkay hi punti'idana, Mu heden 
agadyuhan di umatamana, ya na'uy an ma'unug di algaw. 
At ongol di tutuyunan de han nolo'ana. Mu manu ay 
muntutuyun den nolo'ana, ti henert ahdomana. Ya 
timma'ot goh hidin layon an inul'ulgud da Ma"od'od ya hi 
Mid Pangulugna, ti alyonay ini ya ah'upana' ay danen 
layon hi mahdom, at pun'alata'. Mu heden nuntutuyuana, 
ya intangadna, ya tinnigna han pa"ongol an baluy an 
ma"aphod. Ya hay ngadan nen baluy, ya Ma"aphod. 

Ya intuluy'un mun'enap, ya hay tinnig'u, ya nunaudon 
Kimmulug an immuy eden baluy ya un mahdom, ta hidi 
immiyanana. Mu hay umayanan den baluy, ya inah'upana 
han na'ullipit ahan an dalan, ya tinnigna han bahhilan an 
neheggon. Mu heden bahhilan, ya wadaday 

numpinangngel an o"ongol an layon an nolo'. 

Ya inalin Kimmulug di, Oo, hiyah te timma'tan da 
Un'unnud hi Uldin ya hi Munlayah. Mu heden bahhilan, 
ya wada han tagun hay ngadana, ya hi Mun'adug. Ya 
tinnignah Kimmulug an timma'dog, ya mumbugaw an 
alyonay, Anaad ta tuma'ot'a? Hanan layon, ya 
nun'abangkelenganda. Manu ay wadadan ne, ya ta 
hamadonday un waday pangulugmu. Mu gulat ta e'wam 
hinan ginagwada, at mid abalinandan mangat hi logom ay 
he"a. 

Ya tinnig'uh Kimmuiug an ituluynan umuy, mu 
wimmigwiwigwig hi ta'otnan daden layon, mu inunudna 
damdamah den inalin din mun'adug. Mu ta'on hi un 
humaneel daden layon, ya mid inatdan hiya, at intuluyna 
damdaman immuy. Ya unat goh immatam eden mun'adug, 
ya inalinay, Mabalin nin an umiyana' hitu ad ugwan an 
nahdom? Ya inalin din mun'adug di, Heten baluy, ya nan 
Apun ten duntug di nangiyamma, ta way umiyanan di 
mange'wa, ta mid al'alin dida, Mu hay nalpuwam? Ya 
hay ngadan goh di umayam? Ya inalin Kimmuiug di, 
Nalpua' hinan babluy an ngadanay Ma'ubah. Ya. hay 
umaya'. ya umuya' hinan babluy ad daya. At abulutom ni' 
di umiyana' hitu. Ya inalin din mun'adug di, Hay 
ngadanmu mah? Ya tembal Kimmuiug ya alyonay, Hay 
ngadan'uh din hopapna, ya ha"in hi Nipanayun. Mu ad 
ugwan, ya ha"in hi Kimmuiug. 

Ya inalin din mun'adug di, Ya anaad ta naladaw'an 
dimmatong hitu? Ti tigom adyan na'unug di algaw. At 
inulgud Kimmulug din nalo'anah din allung, ya hay 
nangaliwanah din papelna, ya hay numbangngadana. 

At hi Mun'adug, ya mungkengkeng. Ya immali han 
babai, an hay ngadana, ya hi Matpong. Ya inalinan 
Mun'adug di, Anaad ta ayagana'? Ya hi Mun'adug, ya 
impa'innilanay aat Kimmulug an alyonay, Pohdom ay, ya 
ta umiyan heten lala'i. 

At hinumalyan Matpong hi Kimmulug. At hi 
Kimmulug, ya inulgudnan amin di aatnah nete"ah din 
nalpuwanad nangamung henen dimmatngana. Ya hay 
pangpangngolan Matpong enen nangulgud Kimmulug, ya 
mun'agah di lugwana. Ya alyon Matpong di, Awnid ayaga' 
di udumnah nan pamelya', ta damuwon da'a. 

At hi Matpong, ya immuy hinan pantaw di baluy, ya 
inayagana daden tulu. An hay ngadan di oha, ya hi 
Ma'attugun, ya hay oha, ya hi Un'unnud, ya hay ngadan di 
oha, ya hi Ma'ahhimo'. Ya unat goh nalpah an 
nun'hahapitda, ya mabulogda, ta ipattigda goh di udumnah 
nan pameiyada. Ya an amin hadi nan pamelyada, ya 
dinamuda hiyah nan pantaw, ya ongol di 
pun'am'amlongandah dimmatngana. Ya inaliday, 

Humigup'an he"an impapto' Apu tu'u. 

Ya unat goh himmigupda, ya inumbun, ya indatday 
inumona. Mu daden tulu, an hi Na'attugun, ya hi 
Un'unnud, ya hi Ma'ahhimo', ya intuluydan mi'yul'ulgud, ta 
ammuna, ya nalutuy ma'an. Mu heden nahdom, ya 
intu'aldan nangulgu'uigud hi aat nan Apun nen duntug. 
Mu unat goh naipah heden ul'ulgudda, ya nunluwaluda, at 
nunhihiyandan immuy hi kwaltudan nun'olo'. 

Ya inyuydah Kimmulug hinan ongol an kwaltuh nan 
miyadwan galadu, an hay ngadana, ya Mid Al'ali. Ya 
waday tawanan niyappit hi buhu'an di algaw, at maphod 
hi nolo'an Kimmulug, ta nangamung di bimmuhu' di 
potang. 

Mu heden nahoyang, ya inaliday adi makak, ta awnid 
ipattigdan amin di libnuda. Ti hay aat nan nitudo' hinan 
libnu, ya hay aat nan holag di Apun den duntug. Ya hay 
ituduna, ya hiyay imbaluy Apo Dios. Ya hiya, ya mi'id 
te"ana, ya mid pogpogna goh. Ya henen libnu goh, ya 
inulgudnay nangabakana goh hinan uduinnan pumpapto'an. * 
Ya ibaagna goh di do'ol di inatdan hiyah nappuhi, mu 
ag'aga, ya inaliwana. Ya hay oha goh hi imilgud nen 
libnu, ya impa'annungnan amin din inulgud din nun'alunon 
Apo Dios hidin penghana. 

Ya initnudda goh hi Kimmulug, ta iyuydah nan ohan 
kuwaitun awadan an amin di almas, ti i^aday hanggap ya 
uklup an gumo'. ya hapiyaw, ya gumo' an hanin di 
palagpag, ya nan kukub an adi mapmappa"i; ya wada goh 
di udumnah almas di mi'buhul an namuhuldah din 
penghana. Mu hi Kimmulug, ya mun'an'anlan pohdonan 
tigon an amin hana. 

Ya ninomnom Kimmulug an alyona ta makak, mu 
alyonday. Undan adi mabalin hi awnid ma'et? Ya ta 
awnid pumtang, ta ipa'amangmin he"a nan dudunduntug, 
an hay ngadanda, ya Umipa'amlong, at penhodna, Ya unat 
goh nabiggat, ya inyuyda hiyah nan nabagtun pun'amangan 
eden baluy. Ya inamang Kimmulug nan ma"aphod an 
babluy, ya wada goh di inamangnah ma"aphod an duntug, 
ya inalahan di udumna. Ya inalidan hiyay, Hanan luta, ya 
hiyanay lutan Emmanuel. Mu awnid umatam'ah di, at 
waday ah'upam hi mumpahtul, ya diday mangituduh owon 
an umuy hi babluy ad daya. 



104 




105 



Ya inaliday, Hay mahhun, ya umuy tu'uh nan 
kuwaltun wadan di almas, ta egtommun amin di gina'un 
Apo Dios hi odolmu. Ta gulat un way ah'upam hi 
mi'pattoy ay he"ah nan owom, ya waday pumbaliwmu. At 
immuydad enegtomnay gina'un Apo Dios, ya intuludda 
hiyad nangamung impitawdah nan way bahhilan. Ya unat 
goh immatamdan de han bahhilan, ya imbagan Kimmulug 
ay Mun'adug an alyonay. Waday naluh hi mundaldallanan 
an umuy hi ad abuniyan? Ya tembal Mun'adug an 
alyonay, Oo, waday immuy, an hay ngadana, ya hi 
Na'na'unnud. Ya unat goh dengngol Kimmulug, ya 
mun'am'amlong an alyonay, Inila' henen lala'i, ti hiya, ya 
hiyay ni'babluya', ya nunheggon ami goh, at mahapul an 
punnaudo' an umuy, ta olom ya ah'upa' hiya, ta da'min 
duwa. 

Mu da Matpong, ya hi Ma'attugun, ya hi Un'unnud, ya 
hi Ma'ahhimo', ya pohdondan mitnud ay hiya. At 
nabulogdan umuy, ya immanul'ulguddah aat nan Mamatiw 
ay ditu'u. Ya unat goh ente"adan mundadyu, ya inalin 
Kimmulug ay diday, Naligat hi nunti'ida', at naligat goh hi 
pumbangngadan an atata'ot Ya tembal Matpong ya 
inalinay, Oo, immannung an naligat hi pundadyuan hinan 
puun di duntug an mungngadan hi Mipa'ampay Odol, ti 
nalakay apuligan hi unta mida'leh, at hiyaat un ami 
mitnud ay he"a, ta halimunanmi he"a. 

Ya unat goh immatamdah nan puun, di duntug, ya 
indatdan hiyay balunan ohay alewahhang hi bayah. ya 
tinapay, ya nan bunga goh. At mun'am'amlong hi 
Kimmulug hi nangidatanda. Ya intuluy Kimmulug an 
nundadyud immatam hinan nundotal an puun nan duntug 
an mungngadan hi Mipa'ampay Odol. 

Ya waday inah'upana goh hi ohah ligat, ti inah'upana 
han atata'ot an pinadeng, an hay ngadana ya hi Apulyun. 
Ya timma'ot hi Kimmulug. Ya mid inilanah atona, ya 
alyonay un mi'pattoy unu un lumayaw, Mu intuluyna 
damdamad dinamunah Apulyun. 

Mu henen pinadeng, ya atata'ot ahan di tigawna. Hay 
iubungna, ya umat hi lahip di bolog, ya hay paya'na, ya 
umat hi paya' di panni'i, ya hay dapana, ya umat hi dapan 
di layon hi inalahan. Ya hay timidna ya umat hi timid di 
layon. Ya waday apuy ya ahu' hi bumuhu' hi timidna, Ya 
hiyay alin den babluy an mungngadan hi Ma'ubah. Mu 
hay pohdona, ya pohdonan patayon hi Kimmulug. 

Ya inalin Apulyun ay Kimmulug di, He"ay oha goh hi 
hakup'u, ti ha"in di ap'apun den babluyyu an mungngadan 
hi Ma'ubah. Ya anaad ta taynam nan alim ya 
limmayaw'a? Mu gulat hi un'u inilah unna' adi unudon, at 
pinatoy'u he"a. Ya tembal Kimmulug, ya inaJinay, 
Immannung an nitungawa' hinan babluy an pumpapto'am. 
Mu nan ipatamum, ya na'alligat ahan, ti adi umda nan 
paneldum hi pi'taguan, ti hay heldun di bahol an itudum 
ya nan atayan. Mu ad ugwan, ya pento"un middum hinan 
Ap'apun di a'ati, ti pohdo' nan ipatamuna, ya pohdo' nan 
panelduna, ya nan baalna goh. Ti nan babluynah idduma' 
ay hiya ya ma"aphod ya un nan babluymu, at adia' 
aiu'alu'on. ti ha"in di baal nen Ap'apud ugwan, ti hiyay 
unudo'. 

Ya unat goh dengol Apulyun henen inalin Kimmulug, 
ya ma'abbungot. At impanan Apulyun han mundalang hi 
palagpag Kimmulug. Mu hinanian nan hapiaw Kimmulug. 
At hinu'nut Kimmulug din hanggapnan Na'abuniyanan an 
Lennawa, ta immuy ni'pattoy ay Apulyun. 

Mu heden numpattayanda, ya godwan di algaw di 
pimmattapattayanda, mu mid damdama na'abak. Mu 
nahugatan di ulun Kimmulug ya hu'ina, at do'ol di dalah 
bimmuhu', at na'ulaw, ya niluhuluh hinan luta, at mid 
atonaii mi'pattoy ay Apulyun, at impogonana din 
hanggapna. 

Ya alyon ta patayon Apulyun hiya, ya ay mangngala 
goh hi Kimmulug hidin hanggapna, ya inalinay, He"an 
pi'pattoy'u, ya adi'a mun'am'amlong hi nunlu'buba', ti to"on 
hi unna' nunlu'bub mu bumangona' damdama. At 
tinubli'nah Apulyun, ya inhinud Apulyun hi bonogna. Ya 
bimmugaw hi Kimmulug, ya inalinay, Ta"on hi un 
numbino'ob'on di ligat tu'u, mu mangabak tu'u damdama. 
At impidwan Kimmulug an intubli' ay Apulyun. 

At na'abak hi Apulyun, ya pinayadnay paya'na, ya 
timmayap ya limmayaw. At nakak hi Apulyun, ta awni 
goh ya un mumbangngad. 

Heden ni'pattayan Kimmulug ay Apulyun, ya hay 
tigaw di angah Kimmulug, ya ay bimmubungot. Mu nen 
inabaknah Apulyun, ti matadom nan hanggapna, at 
ma'em'emeh mahkay. Mu hay itudun ne han hanggapna, 
ya nan hapit Apo Dios. Ya intangad Kimmulug ad daya ya 
inalinay, Edenol'u he"ah nan nangabaka' hinan pinadeng. 

Ya himbumagga, ya wada han ngamay an wad ay 
inodnanah tubun di ayiw, an mungngadan hi dumalat hi 
pi'taguan. Ya innalnah den tubun di ayiw, ya inid'upnah 
din hugatnan dimmalat nan ni'pattayana, ya himbumagga. 
ya napoyanan. 

At inumbun, ya onona din balunan tinapay, ya 
inumona goh din bayah an indatdan hiya, at bimmi'ah 
mahkay di oldoina. At ituluynan mundaldallanan, ya unna 
mahkay ino'odnan heden hanggapna, ya agguyna eneh'ot, ti 
alyonah nomnomnay, Ini ya wada goh di udumnah 
pi'pattoyna. Mu heden nundotal an ngadanay Mipa'ampay 
Odol, ya agguyna mahkay impidpidwan inah'upan hi 
Apulyun. 

Ya intuluy'un nun'enap, ya tinnig'uh Kimmulug, ya 
immatam goh hinan ohan puun di duntug an nundotal, an 
mungngadan hi Babluy di Natoy. Ya inah'upana goh di 
duwah linala'in tumagtag an mumbangngad. Ya inulgudda 
goh di atata'ot hinan umayan Kimmulug, Ya inaliday, 
Heten nundotal, ya nun'ahelngan ahan. Hay tinnigmi. ya 
numbino'ob'on an atata'ot, ti waday pinadeng an nalpud 
dolom. Ya waday dengngolmih bumanugaw. ya 
mi'yap'apan nalpuh nan way mah'itan. Mu ta"on unda 
ulgudon damdamay atata'ot, ya inalin Kimmulug di, 
Mahapul an hiya damdamay pange'wa', ta umuya' hinan 
ma"aphod an babluy. 

Ya intuluy'un nun'enap, ya hay tinnig'u. ya nan 
kulhan nange'wah nan mungngadan hi Babiuy di Natoy. 
Ya hay appit hi wadhong, ya wa han tinnig'un maluhung 
an gohang. Ya hay appit hi agwan hi tinnig'u, ya pito' 
ahan an amin. Mu heden kulha, ya na'ullipit ahan., Ya 
unat goh impadah Kimmulug an manalan ene, ya tigo', ya 
munhinaggaw. Mu henen gagwan di nundotal, ya 
inah'upan Kimmulug di pantaw ad dolom. Ya waday apuy 
hi bumuhubuhu', ya ongol goh an ahu'. Ya waday 
tumungog an ngumanolengel an atata'ot, an ay alin di 
pinadeng. 

Ya mahapul an eneh'otnay hanggapna, ta innalna goh 
di ohah hanggapnah almasna, an hay ngadana, ya gun 
munluwalu. At ente"anan munluwalu, ya inalinay, Apu, 
al'alu'o' he'j'a, ta baliwam di lennawa'. Ya manu ay inalin 
Kimmulug, ti nan adi mattig, an ay pinadeng, ya 
paddungnay gunda meheggon ay hiya. Ya unat goh 
magadyuh umatamda, ya bimmugaw hi Kimmulug, ya 
inalinay, Heten pundaldallana', ya dumalat nan bi'ah an 
idat Apo Dios. At inhingngidan nakak. 

Ya unat goh wan nawa'ah, ya nunhiggung, ta tigonah 
den nange'wanah din nahdom. Ya tinnigna din maluhung 
an gohang. Ya nan pangngelna, ya pito' goh an amin, Ya 
tinnigna goh an na'ullipit ahan heden kulhan nange'wana, 
ya inamangna goh hidih nan adagwi, ya waday 
numbino'ob'on an atata'ot an pinadeng. Mu nawa'ah at 
tuma'otdan meheggon ay Kimmulug, 

Ya intuluy Kimmulug an s dumanaldallanan, ta 
nangamung inatamanah de han it'ittang an duntug. an 
maphod hi pun'amangana mahkay an amin. Ya 
inamangnah Na'na'unnud an umuy. Ya bimmugaw hi 
Kimmulug, an alyonay, Hodona'! Mu hi Na'na'unnud ya 
alyonay, Adi mabalin hi un'u ita'dog, ti na'uy di pumdug 
an ummal hi awit. 

At mungngohoy hi Kimmulug hi nangngolanan nen 
nangalin Na'na'unnud. At intagtag kimmulug an umuy an 
mamdug ay hiyad atamana hiya. Ya hi Kimmulug, ya 
paddungnay impabagtunay odolna, ti ninomnomnay, Adia' 
umat ay Na'na'unnud an tuma'ot. At agguyna impapuutan 
di pangpa'na, at nihungpul ya natu'in. 



124 



Ya unat goh tinnig Na'na'unnud an natu'in hi 
Kimmulug, ya nangimbabangngad ta bohwatona hiya, ya 
muntunuddan umuy, ya maphod hi punligwaandan 
umanul'ulgud hinan aat an amin di na'at ay didah nan 
enengwada. 

Ya inalin Kimmulug di, Atnay algaw hi nakaka' hinan 
babluy tu'un Ma'ubah, ya un'a mangunud? Ya inalin 
Na'na'unnud di, Hidin adi' panganuhan hinan ma'ma'at 
eden babluy tu'un ma'ubah di hiyay nangunuda' ay he"a. 
Ti hay pohdo', ya ditan duwa, mu agguy'u ininnila, ya 
nakak'a. At hiyaat unna' ohan nangunud ay he"a. Ya 
inalin goh Kimmulug di, At inilam di aat nin Abulut? Ya 
tembal Na'na'unnud, ya alyonay, Heden numbangngadan 
Abulut, ya inlayalayahanda hiya, ya pinahiwda hiya. Ya 
alyon Kimmulug di, At ni'hapit'an hiya ya un'a makak? 
Ya alyon Na'na'unnud di, Inah'upa' hiyah nan babluy, mu 
unat goh tinniga', ya bimmain, ya inhingnginan nakak, ti 
bumain nin eden inatna. 



126 



Ya inalin Na'na'unnud di, Maphod ta agguya' nilutto' 
ede han lobong an nilutto'anyu. Ya agguy'u goh inah'upan 
di atata'ot hi immaya' edeh nan na'ullipit an pantaw an 
umat ay da'yu. Mu heden pundaldallana', ya inah'upa' han 
babai, an hay ngadana, ya hi Ma'aladyah. Ya do'ol di 
inatnan mangal'alu' ay ha"in hi maphod. Ya do'ol goh di 
intulagnan ha" in hi ma"aphod hi alyonah atonan ha"in, at 
empop'uy angah'u ti alyo' hi nomnom'uy, ini ya tigo', ya 
inabulut'u. At inhingala' ay hiya, mu nakaka'. 

Ya alyon Kimmulug di. Ya wada goh di udumnah 
atata'ot hi inah'upam? Ya aiyon Na'na'unnud di, Wada. ti 
unat goh immatama' hi puun han duntug an mungngadan 
hi Ligat, ya inah'upa' han na'alla'ay an lala'i. Ya inalin de 
han na'alla'ay di un hiyah Adam, an nalpuh nan babluy an 
ngadanay Bumalbali. Ya inalin den lala'i, Gulat ta 
mi'hina'an ha"in. at ipabnoh'un amin di gina"u ay he"a. 

Ya intuluy Na'na'unnud an nanguigud hi aatna. ya 
inalinay, Imbaga' ay hiyan inali' di, Hay aat di dolam? 
Waday tagalam? Ya hay inalina, ya alyonay do'ol di 
numbino'ob'on hi maphod hi ma'an. Ya wada goh di tuluh 
babalahang an imbabaluyna, an diday tagalana, an hay 
ngadan di oha, ya hi Mangat hi Pohdon di Odol, ya hay 
oha, ya hi Ma"a'amnaw, ya hay ngadan di miyatlu, ya hi 
Mangiyamlah gina'una. Ya inaiinan ha"in di. mabalin an 
ihawoo' didan tulu, hi un'u pohdon. Mu hay nahhun, ya 
alyo' hi nomnom'uy. oo, mabalin. Mu la'tot. ya 
nun'innomnoma', ya agguy'u penhod. 

Ya intuluy Na'na'unnud an mun'ulgud ya inalinay. 
Himbumagga. ya ninomnom'un alyo' hi, Gulat ta mi'yuya'. 
ya mid mapto' ya ihbuta' eten lala'i. At pinogpog'u hiyan 
tnali' di, Okod'a, ti adia' ahan mitnud. At inidutana' ay 
hiya, ya alyonay honogonay mangidat hi ligat'u. Ya alyon 
ta munligguha' an rndkak, ya enedonah lubung'u, ya 
nun'iwogota'. Ya alyo' hi nomnom'uy, Mid mapto' ya 
mun'ahugatana'. At bimmugawa', ya inali' di, Agogohgoha', 
ti mid ahan ah pun'an'anlaa' an tagu. Ya tinayna' hiyad 
intuluy'un munti'id. 

Ya intuluy Na'na'unnud an mun'ulgud ya inalinay, 
Unat goh nun'aginagwaa' edeh nan mati'id eden duntug an 
mungngadan hi Ligat, ya unat goh nunligguha', ya tinnig'u 
han lala'in mumbi"ahan an mangunud ay ha"in. Ya unat 
goh immatama' eden allung, ya inah'upana' ay hiya. 

Ya intuluy Na'na'unnud an mun'ulgud, ya inalmay, 
Heden lala'i, ya waday inodnanah haplat, at hinaplata', ya 
natu"ina\ ya nalo'a', ti na'ulawa'. an ay ihunay unna' 
natoy. Ya unat goh inta'wad'u, ya inali' ay hiyay, Anaad 
ta paligatona'? Ya inalinay, Oo, ti popohdom hi Adam, mu 
unmu adi ibaag. Ya impidwana goh an nangihaplat hi 
palagpag'u, at natu"ina' goh. Ya bimmangona' goh, ya 
mumbugawa' goh, ya inali' di, Igohgohana' ni', ta adia' 
patayon! Mu mid mapto' ya hay wah nomnomna, ya 
alyonay patayona'. Mu waday immalin namaliw ay ha"in. 

Ya tembal Kimmulug ya inalinay, Ngadan nin han 
namaliw ay he"a? Ya alyon Na'na'unnud di, Agguy'u 
inilah immaliana. Mu unat goh hay akakana, ya 
inimmatima' an waday beklat hi ngamaynan hiyah ne din 
nalanhah hopapna. At inila' an hiyah neh Apu tu'u, Ya 
alyon goh Kimmulug di, Henen inah'upam hi hopapnan 
waday haplatna, ya hiyah neh Moises. Ti hiya, ya 
moltaonan am in nan agguy nahamad di pangunudandah 
uldin. 

Ya inalin goh Kimmulug di, Wada nin di inah'upam hi 
riundodottal an lutan mungngadan hi Umipa'ampa? Ya 
inalin Na'na'unnud di, Oo t inah'upa' hi Ma"unguh. Ya 
impadahnan mangal'alu' ay ha"in, ti pohdonay unna' 
mi'bangngad ay hiya. Ya inalinay, Hete han lutan 
mungngadan hi Umipa'ampa, ya adi da'a ipabagtu. Ya 
tembal'u ya alyo' ay hiyay, Hay mahhun ya unta 
mipabagtu, ya mahapul an mipa'ampata. Ya nan 
mangipabagtuh odolna, ya hiyay mipa'ampa. Hay 
pohpohdo', ya dongdonglo' din nun'ala'eng an linala'ih 
penghana, ta unudo' din intugundan mangalih mahapul an 
ipa'ampa tu'uy odol tu'u. Ta adi' pohdon an mipabagtu, an 
hiyah nen alyom. 

Ya inalin Kimmulug di, Ya wada goh di udumnah 
inah'upam enen nundodottal an luta? Ya alyon 
Na'na'unnud di, Oo, inah'upa' hi Bumain, mu hay tigaw di 
angahna, ya mi'id ah am'amungit hi baina, at henen 
ngadana ya nibahhaw. Ya hay inalinan ha"in, ya alyonay 
unta umipabain hi unta kumulug hi lilihyon. Ti an amin 
nan mundaldallanan an umuy ad daya, ya na'ampada, ya 
nun'awotwotda goh. Ya hay inalina goh, ya alyonay 
ababain hi un tu'u gun ibagay a'aliwan di bahol, unu 
nuntutuyu. 

Ya inalin Kimmulug di, Oot, hay nambalmu mah ay 
hiya? Ya inalin goh Na'na'unnud di, Mu heden nahhun. 
ya mid inila' hi pambal'u. Mu la'tot ya ninomnom'uy 
nambal'u, ya inali' di, Nan udumnah aton di tatagu, ya 
alyon di ibbadah un mapmaphod, mu ipabungotdah Apo 
Dios damdama. Ya inali' goh ay hiyay, Nan 
mangipa'ampah odoldad way iddumanah nan pumpapto'an 
Apo Dios, ya diday na'alla'eng ahan, ya un nan udumna. 
Ya gulat ta tayna' nan Apu', ta he"ay unudo', at hay 
pumbangngadana, ya bumaina' an managang ay hiya. At 
ma'angahhoy hi Bumain. at tinayna' hiya, at intuluy'un 
mundaldallanan. Ya heden pundaldallana', ya gunna' 
kimmantakanta. 

Ya intuluy'un nun'enap, ya tinnig'u da Kimmulug ay 
Na'na'unnud an mundaldallanan. Ya nungwingih 
Na'na'unnud, ya tinnigna han lala'in mundaldallanan, an 
neheggon ay dida. an hay ngadana, ya hi Mahapit. Ya 
immuy hi Na'na'unnud an mi'hapit ay hiya, ya inalinay, 
Agi\ un'a dan goh mi'yalih nan babluy ad abuniyan? Ya 
inalin Mahapit di, Oo, numpapaddung di umayan tu'u. Ya 
alyon Na'na'unnud di, Oot muntutunnud tu'u mah, ta way 
aton tu'un umanul'ulgud hinan impultantin ay tu'u 
haphapiton. 

Ya heden nunhahapitandah na'amtang, ya immuy hi 
Na'na'unnud ay Kimmulug, ya inyab'abu'abnan inalinay, 
Heten lala'i, ya natulid an tagu. Ya inalin Kimmulug di, 
Awnid ulgudo' di aat ten lala'i. Hinamad'uy aatna, ti 
ditu'uy himpamabluy. Hi amana, ya mungngadan hi 
Ephod an Mangali. Hay ngadan ne han kulhah nan way 
nunhituwanda, ya Mid Ipatukana. Mu hi Mahapit, ya ay 
ihunay un nala'eng an humapit, mu adina ahan pohdon di 
Ulihyon. Ya inalin Na'na'unnud di, At unna' mah 
binalbaliyan ay hiyah un umat hinay aatna. At hay atonta 
mah, ta way atonan adi mitnud? Ya inalin Kimmulug di, 
Ihamadmun mangngol eten alyo'. Hay atom, ya ulgudom 
di ma'ahhapul an ulgud, ta la'tot ya imbagam ay hiyah un 
nahamad di pangulugna, unu nalpuh nan hapit ya anggay. 
At awniat higanana nan alyom, ya la'tot ya nakak. 

At immuy hi Na'na'unnud ay Mahapit, ya inalinay, 
Hay aatmu run? Ya inalin Mahapit di, Oo, maphod, mu 
alyo' at goh hi un mituluy di punhaphapttanta. Ya inalin 
Na'na'unnud di, Hay maphod nin hi ul'ulgudonta, ya hay 
aat nan homo' Apo Dios hinan tatagu, ya hay panginnilaan 
tu'uh un waday pangulug unu mi'id. 

Ya tembal Mahapit ya alyonay, Maphod henen inalim 
hi atonta. Ya alyonay, Iriila tu'u ay nan aat di homo' Apo 
Dios, ya hiyay dumalat hi panapitan tu'uh un vnappuhi 
bahol. Ya tembal Na'na'unnud ya alyonay, Hay ma"aphcd 
ya un hene han inalim, ya inila tu'u ay di homo'na, ya 
mahapul an du'gon tu'uy bahol, ya bo'on di hapit ya 
anggay. 

Ya tembal Mahapit ya alyonay, Undan agguy 
numpaddung hi pangalyan hi nappuhi bahol unu du'gon di 
bahol? Ya inalin Na'na'unnud di, Oo, do'ol di 
nun'abhiwanda. Ti waday tinnig'uh tagun ta"on hi unda 
ituduy nappuhi bahol ya wa ay ta immanamutdaan 
penhodday bahol. At nomnomom di aat nan lilihyonmu. 
Hay hapit ya anggay unu nan pangatan? At pinumlang di 
angah Mahapit ya inalinay, Anaad ta umat hinay 
panapitmun ha"in? 

Ya inalin Na'na'unnud di, Manu ay umat hinay alyo' 
ay he"a, ti hay pannig'u, ya un'a mahapit. Ti hay inila' hi 
nomnomom, ya ta"on un way lilihyon nan tagu, ya 
mabalin an mabubutong, ^ya umam'am, ya hapitonay 
nappuhi, ya munlayah. Ya inalin Mahapit di, Anaad ta 
ag'aga ya humalyaona'? Inila' an adim hamadon di aat di 
tagu, at makaka'. At nakak hi Mahapit. 

Ya immuy hi Kimmulug ay Na'naunnud, ya inalinay, 
Tigom adyan immannung din inali' an ma'at. Henen 
ma'andong an nanapitmu, ya han mapiku, ya agguyda 
nuntunnud. Hay nakakana, ya hay agguyna namhodan an 
manukat hi ugalina. Maphod ta hiyay nakak, ta adi 
mahapul unta pakakon hiya. Ti gulat hi un mimitnud ay 
dita, at hiyay dumalat hi pamoholandan ditu'u, ti alyonday 
un numpapaddung di ugali tu'u. Ya inalin goh Pablun 
Timitih din penghanay, Nan umat hina, ya bataananyu 
dida. 

Ya inalin Na'na'unnud di, Maphod ta ni'hapita' ay 
hiyad, inali' dr, Mahapul an muntutuyutah bahol, ta bo'on 
ha"in ad bahol hi ilahhinanan Apo Dios hi mid 
pogpogonah un gulat. Ya inalin Kimmulug di, Maphod ta 
impudnum an amin di nangalim ay hiya. Maphod hi un 
umat hinan nanapitmuy panapit an amin di tatagud 
ma'awatan, ta way aton di udumnan manginnila. Ya gulat 
ta nan mangngol, ya badanganay ugalidad pumhod. Ya 
gulat ta adida ay pohdon, ya unda taynan, an umat eten 
tagu. 

Ya da Na'na'unnud ay Kimmulug, ya intuluydan 
mundaldallanan, ya gunda munhaphappitan, ya 
mun'am'amlongda, ti nan haphapitonda, ya waday 
punhulbianan dida. Ti henen dalan an owonda, ya mid ah 
nunhitu, at atata'ot hi pange'wan. Ya gulat unta oh'ohhan 
mundaldallanan ene, at mid pohpohodna. 

Ya unat wan magadyuh an bumuhu'dan den lutan mid 
ah nunhitu, ya munwingida, ya tinnigda han mangunud ay 
dida. Ya inalin Kimmulug di, Hiyah ne din maphod an 
ligwa' an hay ngadana, ya hi Muntudtudu. Ya immatam hi 
Muntudtudu, ya inalinay, Olom, ya mid al'alin da'yu, a'agi, 
Ya hay aat nin goh di nundaldallananyuh din 
nanaynanyun ha"in? Ya inulgud da Kimmulug ay 
Na'ha'unnud an amin di na'na'at ay didan de han 
nundaldallananda. Ya inalin Muntudtuduy, Ongol hi 
pun'am'amlonga', ta intulidyu, ya agguy ayu numbangngad, 
ya inabakyun amin nan dinamuyu. Inila' an waday uklup 
di Alin adi ma'ma"ubah an midat ay da'yun matalepon hi 
un ayu umatam hi ad daya. At punnaudonyun umuy, ta 
way atonyun mangngal enen inali'. At ipaphodyuy 
ugaliyu, ya nun'ohhoonyuy nomnomyu, ta henen ayanyuy 
nomnomonyu. Ti do'ol di abalinan nan bumadang ay 
da'yun wah tun luta, ya umat goh hinan bumadang ay 
da'yun wad abuniyan, ta mapmaphod hi pundaldallananyud 
nangamung umatam ayuh di. 

Ya inalin ' Kimmulug di, Maphod henen inalim 
Muntudtudu,. ti ten impadenol da'mi. He"a, Muntudtudu, 
ya iniiam di atom an muntudtudu, ya inilam goh an 
mangibaag hi ma'at hi awni. At hay maphod, ya ulgudom 
di ma'at eten pangituluyanmin umuy, ya hay atonmin 
mangabak hi un way ah'upanmih atata'ot. Ya inalin 
Muntudtuduy, A'agi', dengngolyu nin an ditu'un mangunud 
ay Jesus, ya mahapul an midugah di ipadildilahan tu'u, ya 
un tu'u middum hinan pumpapto'an Apo Dios. Tigom, an 
ten magadyuh an bumuhu' ayun ten lutan mid ah nunhitu. 
Mu nehnot at waday babluy hi atamanyu. Mu nan 
nunhituh di, ya mi'pattoydan da'yu, ya ipadahda goh an 
mamatoy ay da'yu. Ya mid mapto' ya patayonday ohan 
da'yu, unu da'yun duwa. Mu ta"on, ya adiyu higanan nan 
pangulugyud nangamung un ayu matoy. Ya atonyu ay, ya 
henen Ali, ya idatnay uklup di alin midat hinan mi'tagun 
hiya. 

Ya unat goh nalpah heden nunhahapitanda, ya 
intuluydan mundaldallanan, ya la'tot ya inatamandafa de 
han babluy an ngadanay Umagay'ay. Ya heden babluy, ya 
waday kalnabal. 

Ya heten kalnabal, ya adi pa'itunnu, ti din penghana, 
ya ente"an da Belhabob, ya hi Apulyun, ya hi Do'ol, ta 
hiyay na'u'unud ta nangamung ad ugwan. Ya manu ay 
inatda, ya iniladan heten babluy, ya hiyah ne mahapuJ hi 
pang e' wan nan umuy ad abuniyan, ti hanan ila'uda, ya hay 
pumbagtuan hitun luta. Ya nan uddumna, ya hay 
umipa'amnaw hi taylaydon di odol. 

Ya unat goh immatam da Kimmulug ay Na'na'unnud 
eden kalnabal, ya panigtigan nan tatagu dida. Ya 
mumbabaggaandan amin hi aat danen tagu, ti nob' on di 
lubungdan agguy nipaddung hinan tatagu. Ti alyonday, ini 
ya unda nabongang, unu nakudang di nomnomda, ti dida, 
ya nob'on di hapitda, ti hapit di Kana'an. Ti nan taguh tun 
lutan manalimun hinan kalnabal, ya inaliday un diday 
taguh inalahan, ti nan panapitda. 

Mu da Kimmulug ay Na'na'unnud, ya agguyda penhod 
hanan ila'udan nen kalnabal. Mu nan munla'u, ya 
bimmugawdad way atondan ngumina. Mu da Kimmulug 
ay Na'na'unnud, ya empopday ingada, ya bimmugawdan 
alyanday, Mahapul an du'gonmi hanan nan 
mun'a'amnawan. 

Mu heden ohan munla'u, ya tinnignay inatda, ya 
immuy ay dida, ya inlayahana dida, an alyonay, At ngadan 
mah di pohdonyuh la'uan? Ya kukuluton da Kimmulug ay 
Na'na'unnud, ya alyonday, Hay pohdonmih la'uan, ya nan 
nahamad hi ma'unud. At inyaPallan nen munla'un 
namahiw ay dida. 



152 



At an aminda, ya ente"adan umaningal an bumanugaw 
ay da Kimmulug ay Na'na'unnud. Nan udumna, ya 
Hnayahanda dida. Ya nan udumna goh, ya hinanulanda. 
Ya inalin goh di udumnay, Huplitonyu dida. Ya la'tot, ya 
immatam nan ulgud di aatnah nan apun den kalnabal 

At dempapda da Kimmulug ay Na'na'unnud, ta 
inyuydah nan ap'apud humalyaona. Ya imbaganay aatda, 
ya inaliday, Da'mi, ya bunag amih tun luta, an un ami 
mundaldallanan, ta umuy amih nan babluymin 
mungngadan hi Jerusalem an wad abuniyan. 



154 



Mu nan manumalyan dida, ya alyonay unda 
nabongang nin, unu bo' on ay, ya unda ihtulbuon an amin 
nan kalnabal. At minandalna nan tatagud moltaonda dida. 
At nunhuplitda dida, ya numpekla'anda da Kimmulug ay 
Na'na'unnud. 

Ya binangkilinganda dida. 

Ya imbaludda didah nan baludan, an gumo' di 
luhudnah nan gagwan di do'ol an tatagu. At nan tatagu, 
ya linayalayahanda dida, ya hinanulan di udumna, ya 
pinahipahiwda. Ya mid ahan ah mammo' ay dida. Ya 
henen ap'apun den kalnabal, ya kikkikiyana dida, ti henen 
na'at ay dida. 

Mu ene'edpol da Na'na'unnud ay Kimmulug hadin 
ma'inatdan dida. Ya an amin di nangalidah nappuhin dida, 
ya agguyda ben'on an hay maphod di nambalda. Ya nan 
udumna, ya hinamadday amaphodan dane han duwa, ya 
maphod; at ente"adan mammo' ay dida. At inhingalda nan 
i'ibbada, ta idinongda nan ato'atondan nappuhi. Mu daden 
nihingal, ya ma'abbungotda, at dimmalat hi 
numpapattayandan daden nangihingal. 

At la'tot ya nunggogodwada. At hadin bumobohhol, 
ya penhoddan mamatoy ay da Kimmulug ay Na'na'unnud, 
At nundidiklammuandan dimmalat bene. 

At inyuydah nan huwis an mungngadan hi 
Bumobohhol hi Nahamad. Ya hay indiklamuda, ya 
inaliday, Date, ya pohdondan ipadinong an amin nan 
munla'u. Ya dida goh dumalat hi a'ihtulbuan nan tatagu. 
Ya inalida goh di, Diday dimmalat hi nagodwaan nan 
tatagu. Ti inaliday, Nan unudonda, ya nappuhi, mu nen 
unudon di udumna, Ti nan inyuldin di ali tu'u, ya 
ipawanay umat hina. Ya timma'dog hi Na'na'unnud, ya 
binaliwanay odolna, ya inalinay, Nan pahiwo' ya anggay, 
ya nan mangipawah uldin di unudo'. Ti henen ad uldin 
enen unudo', ya na'abbagbagtu ya un an amin di logon i. 
Mu henen aliyu, ya hi Satanas an mi'bohhol ay Apum . 
Mu adia' ahan tuma'ot ay hiya, ya ta"on un nan baalna. 

Ya inalin nan huwis an hi Bumobohhol hi Nahamad di, 
Wada ay di mabalin hi idiklamuyu, ya alyonyu. Ya wada 
goh di tuluh nundiklamu, an hay ngadan di oha, ya hi 
Umapa. Ya hay ngadan di oha, ya hi Pangal'ali Unudona 
ya hay ngadan di oha, ya hi Ma"a'amnaw an Bumagtu. 

Ya hay inalida, ya alyonday, Hi Na'na'unnud, ya 
pina"ina nan pungkumilduanda. Ti hay inalina, ya 
alyonay, Nan ugalin danen wah nan kalnabal, ya nan 
ugalin di kumulug, ya agguyda nun'unnud. Ya pinahiwna 
goh hi apudan hi Satanas, ya nan baalna goh. Mu hi 
Na'na'unnud, ya intulidnan mamaliw hi odolna, at inalinay, 
Heten idiklamuda, ya layah an agguy ahan immannung. 
Nan adi miyunnud hinan hapit Apo Dios, ya hiyay 
mi'bohhol hinan unudon nan kimmulug. Ya gulat ta 
dayawon tu'uh Apo Dios, ya mahapul an waday pangulug 
tu'un nalpun hiya. Ya nan ap'apun ten babluy, ya nan 
nappuhin baalna, ya hay raa"aphod hi ihinanda, ya un 
heten babluy. ya ad inbelnu. At igohgohana' ni' Apumi 
Apo Dios. 

Mu waday na'amung an mundongdongol, ya diday 
nangilitung hinan midiklamu. At imbagan den huwis hinan 
mundongdongol an alyonay, Hay nomnomonyu? Patayon 
hi Na'na'unnud, unu ibo'tan? Hanan tagun 

mundongdongol, ya hay ngadanda, ya hi Bulaw, ya hi Puhi, 
ya hi Nabinabai, ya hi Lihog, ya hi Layah, ya hi Mabohol 
hinan Makulug, ya hi Mabungot. Mu ta"on unda agguy 
dengngol dt inalin Na'na'unnud, mu ininnilada damdamay 
alyonda, at nalaka hi ibaagda. At ag'aga, ya inaliday, 
Nabaholan! 

Ya inalin nan huwis an hi Bumobohhol hinan Nahamad 
di, Alanyuh Na'na'tinnud, ta iyuyyuh nan pamatayanyu. Ya 
paligatonyuh atata'ot htmahhun ya unyu patayon. 

At inaanday lubung Na'na'unnud. 

Ya hinawidda hiya. 

Ya nuntapa'da hiya, ya nunhuntukda hiyad 
mundinnapeng atog an matu"in. 



167 




Ya nuntapada hiya. ya nunggogodday odolnad 
nipaligligat 

Ya innalday bayunitad tinubli'da. 



169 



• 



Ya impalo'day ayiw, ta nangipautandan hiya. Ya 
inamungday ayiw hi mamagah mitungu, ya inapuyanda, ta 
nangamung un raoghob. At natoy hi Na'na'unnud. 

Ya intuluy'un nun'enap, ya tinnig'uh Na'na'unnud, ya 
waday immalih nangawit ay hiya. Ya nuniugan hinan 
kalesa; ya himbumagga, ya immuy hinan pantaw ad 
abuniyan. 

Ya hi Kimmulug, ya imbangngaddah nan baludan, ta 
intuluynan nihinah di. Mu hi Apo Dios, ya hiyay 
mangabak an amin hi logom. At intudunay aton 
Kimmulug, ta way atonan pumitaw an lumayaw. At 
intuluy Kimmulug an nakak. Mu adi im ohan umuy, ti 
waday nangah'up ay hiyan han lala'in hay ngadana, ya hi 
Mundenol. Mu henen lala'i, ya nalpun nen babluy an 
mungngadan hi Umipa'amnaw an wadan di kalnabal. Ti 
unat goh tinnignay aat da Kimmulug ay Na'na'unnud, ya 
penhodnan mitnud. 



172 



At nuntulagdad didan duwan umuy ad daya. Ya 
inalin Mundeno! di, Heten babluy an mungngadan hi 
Umagay'ay, ya wada goh di udumnan tagun mamhod an 
mitnud goh hi udum di algaw. • 

Ya wan umuyda, ya inah'upanda han lala'i. Ya 
imbagaday nalpuwana, ya hay umayana goh. Ya inalinay, 
Nalpua' hinan babluy an ngadanay Umal'alu' an Hapit, ya 
ten umuya' goh hinan babluy ad daya. Mu agguyna 
imbaag di ngadana. Ya alyonay. Ha"in, ya tutulang'un 
amin nan nun'abagtun tagu, ya nan adadangyan eden 
babluy an ngadanay Umal'alu' an Hapit. Nan lilihyonmi, 
ya ihnay itang hi nun'abhiwanah nan lilihyon di udumna. 
Ti hay aat di pangulugmi, ya mahlu amin mumbaat hi un 
ma'ugaw, ta nalaka, an mi'id ah do'ol hi ligat 

Ya hi Kimmulug, ya inolmanan alyonay, He"ah 
Nayuna nin. Ya tembal Nayuna, ya alyonay, Bo'on hene 
makulug hi ngadan'u, ti unna' nginatnan hinan tatagun adi 
mamhod ay ha"in, at un hiyah ne indatdah ngadan'u. Ya 
gulat ta abulutonyuy itnuda' ay da'yu, at innilaonyun ha"in 
di ohah maphod hi ibbayu. Ya inalin goh Kimnjulug di, 
Gulat ta mitnud'an da'mi, ya mahapul an edpolmuy ligat. 
At mahapul an kumulug'a, an ta"on hi un naligat ya 
atata'ot di ma'at, unu nan maphod hi ma'at 

Mu agguy penhod Nayunah nen inalin Kimmulug, at 
tinaynana dida. Ya unat goh binataanan Nayuna dida. ya 
tinnigdan waday duwan immuy an nitnud ay hiya. An 
hay ngadan di oha, ya hi Umam'am. ya hay miyadwa. ya 
hi Ma"a'amnaw hi Pihhu. Mu dida, ya hin'u'ulguddah aat 
di amaphodan di hinohha ay dida, ta way atondan 
mumpopohhodan. Didan amin di nalammung an nun'ihkul 
hidin hopapna. An hay bihtuluda, ya hi Ma'allili. Ya hay 
intudun nen bihtuluda, ta way atondan mangngal hinan 
pohdonda, ya hin'u'ulguddah nan aat di amaphodan da, an 
ta"on hi un nappuhi atondah aatda, ya immaphodda 
damdama, ta munlayahda, ya imbalbaliday unda kumulug 
ay Apo Dios. 

Ya hi Nayuna, ya inyulgudnan danen ibbanay aat da 
Mundenol ay Kimmulug. Ya inalinay, Danen duwa, ya 
mid iniladah atondad way atondan pumhod. Ti adida 
inyunnud di aatdah nan way tigonda. Ti ta"on hi un way 
ah'upandah ligatda, mu edpolda damdama. Ya ta"on unda 
mipaligligat an magadyuhdan matoy, ya iluludda 
damdaman mangulug ay Apo Dios. Ya alyonay, Gulat un 
ha"in .di umat ay dida, at ipogpog'un umunud, ta awnid 
hodo' di udumnah algaw, ta pumhod ya Un'u ituluy. Ya 
gulat ta mi'id di aton nan tatagun ha"in, at adi' .goh ipo"oy 
di ato' an kumulug ay Apo Dios. 

At inunudda goh da Kimmulug ay Mundenol, ta wada 
goh di ibagadan dida, Ya inaliday, Gulat ta wada han tagun 
un itang di pangulugna, oya itigawnah nan nahamad di 
pangulugna, ta aiyonay ipaphodna, ta way atonan 
malagbuan hitun luta, ya mabalin hene, unu adi? Ya 
inalin Kimmulug di, Henen inalim an question, ya ta"on 
un nan pa'ette"an kumulug, ya inilanay aat nen inalim. 
Nappuhi ahan heneh aton, hi un pangpang'ali aton tu'un 
Kumulug ay Kristud way pumhodan tu'uh tun luta ya 
anggay. 

At danen tulu, ya mid nambaldah nan inalin 
Kimmulug, at unda mangado"ong an timmata'dog v ti 
bimmainda. At tinaynan da Kimmulug ay Mundenol dida. 
Ya inalin Kimmulug ay Mundenol di, Tigom, an adida 
pa"edpol hinan panumalyaan ay dida, at undan adina 
iyal'allah un hi Apo Dios di manumalyan dida? 

Ya tinaynan da Mundenol ay Kimmulug dida, at 
inatamanda nan puun di duntug, an mungngadan hi 
Umipa'adangyan. Ya henen duntug, ya waday minas di 
baiitu'. Ya wan di han neheggon ay didan lala'in hay 
ngadana, ya hi Dimas, an neheggon hinan kulha. Ya 
ayagana da Kimmulug ay MundenoU an alyonay, Hoy! 
Umali ayuh tu, ta waday ipattig'un da'yu. 

Mu agguy penhod da Mundenol ay Kimmulug an 
matapngan, at intutuluydan umuy. Mu unat goh nangunud 
da Nayuna ya nan i'ibbana, ya inayagan Dimas dida, ya 
diday immuy, at agguyda intuluy henen ayanda, ti 
inabulutdah nen inalina. 

At intuluy da Kimmulug ay Mundenol an immuy, ya 
inah'upandah nan dalan han munyumintu. Mu hay tigaw 
de ban munyumintu, ya ay paddungnay babai, ya henen 
puun di munyumintu, ya waday nitudo'. Mu inilan 
Kimmulug an mumbaha. Ya hay inalin nen nitudo', ya 
alyonay, Adiyu aliwan nan na'at hinan ihawan Lot. Ya 
inalidan duway, Ini ya hiyah te nin din ihawan Lot an 
numbalin hi ahin! Ti hay nungwingiyanah nan 
mun'a'amnawan hinan babluydad Hodoma hidin penghana. 

Ya intuluyda goh an umuy, ya inah'upanda han 
wangwang an mun'ul'ullay di danum. Mu heden dalan an 
owon da Mundenol ay Kimmuiug, ya niyu'unud hinan 
wangwang, at mapmaphod hi pun'amma'ammangandan 
mundaldallanan. Mu wa ay ta ma'uwawda, ya 
imminumdan den danum, ya ma"aphod di taratamna. Ya 
din bunga goh an wah nan pingit di wangwang, ya 
ma"aphod goh di tamtamna. Mu heden nundodottal an 
nolo'anda, ya ma"aphod goh, ti muymuyammi holo', ya 
do'ol goh di habhabung. 

Mu palpaliwandan mundaldallanan, ya la' tot ya gun 
mataynan hede han wangwang, ya abuhandah de han 
nuntigtigandan.de han mun'aphod, ti inah'upanda goh han 
dalan an napikupiku, ya batubatu goh. At ente"adan 
humiga, ti nabnablay di hu'ida, ti munha'it. Ti hay 
pohpohdonda, ya nan mapmaphod an dalan. Ya hede han 
dalan an owonda, ya wada han tinnigdan neheggon an 
lutan mapmaphod di tigawnan hay ngadana, ya Mihingngi. 
Ya wada han ulhip an natawan, at natapngandad hiyay 
enengwada, ta immuydan de han lutan ngadanay 
Mihingngi. 



184 



Ya alyon da Kimmulug ay Mundenol di, Maphod hete 
hi punggoppagoppa'an, ti ten muymuyammi, at maphod hi 
pundaldallanan. Mu palpaliwandan de han 

pundaldallananda, ya inah'upanda han lala'in hay ngadana, 
ya hi Ipala'engnay Odolna. Ya inalinan da Kimmulug ay 
Mundenol di, Hete han dalan, ya hiyah te goh di ohah 
miyuy ad abuniyan, at inunudda hiya. Ya unat goh 
magadyuh mahdom, ya immuktul di bunut ad dayan 
mangmangitit. At hi Ipala'engnay Odolna, ya agguyna 
tinnig di owona, at hiya, ya nagah, at mun'ahugatan di 
odolnad natoy. 

Ya pun'ayagandah Ipala'engnay Odolna, mu mid ah 
mambal. At ente"anan dumolodoloh, ya immidu'idul goh, 
ya gunna iyal'allan umila'ilat at gun malbong nan 
owondan dalan, at natengtengawda, ti natila' di 
pange'wanda. Ya inalidah nomnomday, Nalaklakah nan 
hopap di pangete"an hi panaynan hinan ma'andong an 
dalan ya un hay pumbangngadan. 

At palpaliwanda, ya inah'upanda han itang an 
nihi'uganda, ya inumbundad alyonday ta palpaliwanda ya 
nawa'ah, at nolo'da ti na"ab'ablayda. 



187 



Mu tied en nolo'anda, ya waday neheggon an baluy di 
alin mungngadan hi Munduwaduwa. Mu heden baluy, ya 
wada han ongol an banig, an hay ngadana, ya hi 
Umipahiga. Ya wan nabiggat, ya immuy mundaldallanan 
hi Uniipahigan de han lutana, ya inah'upana da Kimmulug 
ay Mundenol, an nun'olo' eden lutana, ya ma'ahhingal, an 
alyonay, Bumangon ayu. 

Ya inalinan diday, Anaad ta wada ayuh tu? Ya 
tembal da Kimmulug, ya inaliday, Oo, ti un ami mumbaat, 
ya natengtengaw ami. At hi Banig, ya dulunona dida, ta 
way a ton dan umuy eden baluy, an hay ngadana ya 
Munduwaduwa. 

Ya inyuyna didan den baluy, ya kenuhbungna didah 
nan bitun wah nan hiluk di baluy. Ya intangobna, ya 
tinulbo'na, ta mid atondan pumitaw. Mu henen bitu. ya 
nada'da'an di dotalna, at hidi nolo'andah tuluy nahdom. 
Mu hede, ya mid angin, at na'umuda. Ya agguyda goh 
ahan indatan didah inumonda ya ononda. At la'tot, ya 
himmigada, an alyonday, Pogpognad ugwan nin. 

Ya heden nahdom, ya inulgud Umipahiga ay ihawanan 
hi Mid ah Pangulugnay waday dempapnah linala'in 
iyuynah hiluk di baluyda. Ti manu ay, ya un hay 
nange'wandah nan lutada. Ya inalin nen ihawanan babai 
mahapul an adi igohgohan dida, ta un at dida punhuplit. 

Ya unat goh nabiggat, ya immuy hi Umipahiga, ta 
hinaplahapiatna didad nangamung unda limmungtuy, ta 
mid atondan mumpeggeng hinan dotal. Mu ene'edpol da 
Kimmulug ay Mundenol ya agguyda himmaphapit. 

Mu unat goh nahdom goh, ya dodonglondan agguyda 
damdama natoy. Ya inalin han babain ihawanay, Umuy'an 
dida ta alyom, ta dida, ya pinatoyday odolda. Ya immuy 
ay dida, ya inalinay, Da'yu, ya mid ahan ologyun pumitaw, 
at da'yu ya pinatoyyuy odolyu. 

Mu agguy dengngol da Kimmuiug ay Mundenol, ya 
undaat goh iyab'abu'ab an hin'a'al'alu'. Ya intuluydah oha 
goh di algaw, an ta'on hi un naligat di ma' at ay didan 
agogohgohda. Ya inalin Mid ah Pangulugnah nan 
ihawanay, Umuy'ad ilahunmu didad iyuymuh nan bintaw 
ta ipattigmu nan tungal di natoy an nange'wa goh eten 
luta, ta way atondan humiga. 

Mu ongol ahan di ta'ot da Kimmulug ay Mundenol, 
mu agguyda damdama pinatoy di odolda. At hede han 
lala'i, ya imbangngadna goh dida edeh nan bitu. ya 
inalinan ihawanay, Anggoh nin goh di ohah ato' ay dida? 
Ya inaUn Mid ah Pangulugnay, Mid mapto' ya un way 
imbolhadah alomentadah panulbo'dah nan pantaw* at 
hiyaat unda adi pa'abak di nomnomda. Ti hay . walx 
nomnomda, ya lumayawda. Ya alyon ihawanay. Awiujd 
ma'et, ta umuy'u Hkihaon di bolhada. ,, ;.; 

Ya hidih wadandah bitu, ya ninomnom Kimmulug an 
alyonay, Oo, wah na ta'wa din imbolha' an tulbo' an 
naliwa', an hay ngadaria, ya Tulag. Mid mapto' ya 
tulbo'onay pantaw te han baluy an mungngadan hi 
Munduwaduwa. At ipadahmu mah, an alyon Mundenol. 

At impadah Kimmulug an itulbo', ya natulbo', at 
inul'uUaydan nangibughul an pimnxitaw. Ya >unat goh 
pimmitawdah nan bintaw, ya naluhud goh hi o-'ongol an 
gumo'.. Mu imbughulda, mu naligat, ti ongal dj madngol hi 
mungngeek : hi s ibughulana. At dengngol han banig an hi 
Umipahiga, ya bimmangon. -a r.« . > ' 

Ya unat goh bimmangon, ta alyon un tuma'dog, ya mid 
ologna, ti mid bi'ah di hu'ina, at natu"in, at mid olognan 
mangunud ay da Kimmulug ay Mundenol. At iimmayaw 
danen duwa. Ya palpal iwanda, ya inah'upandah de din 
kulha an tinaynanda, at nabaliwanda mahkay. 

Ya heden nangihingngianda, ya pohdondan waday 
itudo'da, ta gulat un way mange' wa, ya adida mibahhaw, ta 
adi dopopon banig dida, an mungngadan hi Umipahiga. Ya 
innalda han damunan dapella' an batu, .ya tinud'anda, an 
hay intudo'da, ya alyonay, Hiyah te miyuy hi dolan Banig 
an hay ngadana, ya hi Umipahiga. Ti hiya, ya mi'bohhol 
hinan Alid Abuniyan. Ya pohdonan patayon nan . tagun 
nen Alih mange'wa. 

Ya dimmaladalan da Kimmulug ay Mundenol, ta 
nangamung unda dinatngan hede han duntug an ngadanay 
Ma'amnawan. Ya heden duntug, ya do'ol di ma"aphod an 
bungan ma'amnawan hi ma'an, at hiyay pinalpaliwandah 
pundaldallanan de han duntug, ti gunda innal di udumnah 
I nan bungat tamtamanda. 

Mu heden buludna, ya wadaday mumpabtul an 
manalimun hinan kalniluda, an hay ngadanda, ya hi 
Nala'eng, ya hi Nanginnila, ya hi Matpong, ya hi Adi 
Munlayah. At ni'yibun da Kimmulug ay Mundenol, ta 
nun'ul'ulgud daden mumpahtul hi aat di tamuda. Ya unat 
goh nalpah nan inulgudda, ya initnudda didah nan way 
nun'abbunganda. Ya inalidan da Kimmulug ay Mundenol 
ta me-'andan dida. Ya inal'alu'da didad adida umiyahup an 
makak ede ban duntug an mungngadan hi Ma'amnawan. 

Ya unat goh nabiggat, ya inalidan da Kimmulug ay 
Mundenol, ta umuyda munle'le'od ede han duntug, Oya 
immuyda limmane'le'od an amin edeh nan duntug, ta 
inamangdan amin di pohdonda. Ya palpaliwanda, ya 
immatamdah nan tulid di duntug an mungngadan hi 
Bahhaw. Ya inuhdunganda nan daplah, ya waday 
tinnigdah tungal di natoy. Ya alyon Kimmulug di, Hay aat 
te nin? Ya alyon nan mumpahtul di, Didanay taguh agguy 
nangunud hinan nahamad an tugun, at nibahhawda, ya 
napuligda ya natoyda. 

Ya unat goh nalpah hene, ya inyuyda goh hinan ohan 
duntug an mungngadan hi Papuutan. Ya inuhdunganda, ya 
wadaday tatagun lumane'le'oddah nan lubu' an mid 
papuutandah ayanda, an ay ihunay unda nabulaw. Ya 
alyon goh Kimmulug di, Ya hay aat nin goh hadi? Ya 
inaJin nan mumpahtul di, Henen lubu', ya pangngel di 
mihingngin miyuy hinan lutan Banig, an nan baluyna ya 
ngadanay Munduwaduwa. Ya hanan tigonyun linala'i, ya 
didanay nangete"an umuy ad daya, mu inhingngida, ti 
na'alligat nan na'ullipit an dalan, ya ene'wadan ne han oha, 
ti alyonday nalaklaka. Ya dempap nan banig dida, ya 
binulawnay matada, ya inyuyna didah nan lubu', ta mi'id 
di tigondah ayanda, at i"ihnadad ugwan an lume'ole'.od. 

At nuntiggawan da Kimmulug ay Mundenol, ya 
mun'agah di lugwada hi gohgohdan daden tinnigda. Ya 
mi'id ah hinapitda. 

Ya intuluy'un mun'enap. ya tinnig'u nan mumpahtul, 
an initnudda da Kimmulug ay Mundenol, ta inyuydah nan 
puun di duntug. Ya wada han pantaw, ya imbughulda, ya 
alyonda ta tigonda nan wah bunolna. Mu unat goh 
indungawday bunolna, ya waday tinnigdah maluhung an 
bitu, ya waday bumuhubuhu' hi ahu' ya apuy, ya wada goh 
di madngol hi gehom di apuy. ya waday hinunghungdah 
mun'apiit. Ya dengngolday alin nan maligligatan. Ya 
alyon Kimmulug di, Goh nin di aat te? Ya tembal nan 
mumpahtul, ya alyonday, Hiyah te pantaw nan 
mangibalbalih unda kimmulug, ti hiyah te balah'at hi 
miyuy ad inbelnu. 

At umiyahup da Kimmulug ay Mundenol an makak. 
ya initnud goh nan mumpahtul dida, ta immuydah nan oha 
goh an buludnan mungngadan hi Mapatal. Ya nunhahapit 
nan mumpahtul, ya alyonday, Akkay ipatalihkup tu'un 
dida nan pantaw ad abuniyan. Mu tinnigda, ya agguyda 
inhamad, ti wumigwig di ngamayda. Mu alyonda nin hi 
unda tinnig heden pantaw, ya nan aat di anabagtun nen 
babluy. 



206 



Ya unat goh magadyuh makakda, ya indat nan 
mumpahtul di mapan nan umayanda. Ya alyon nan 
mumpahtul di, Maphod hi pundalananyu, mu mange'el 
ayuh nan lala'in nungngadan hi Humulbug. Ya alyon goh 
di ohay, Adi ayu molo' eden babhiy an ngadanay 
Tumengtengaw. Ya nan oha goh, ya inalinay, Halimunan 
da'yun Apo Dios hinan pundaldallananyu. 

Ya intuluy'un nun'enap, ya tinnig'u da Kimmulug ay 
Mundenol an mundadyun den duntug. Ya unat goh 
immatamdah nan puun di duntug, ya tinnigde han 
napikupikun dalan, an nihappang edeh nan na'ullipit an 
dalan, Ya wada han lala'i, an timma'dog ede han 
nunhappangana. Ya hay ngadan nen lala'i, ya hi 
Nakudang di 1 Nomnomna. Ya hiya, ya mid ahan di 
inilanah aat di makulug an tugun. Mu hiya, ya 
mumpabagtu, ti alyonay inilanan amin. Ya unat goh 
ipadah da Kimmulug ay Mundenol an al'alu'on hiya, mu 
adi ahan dumngol, at tinaynanda hiya. Mu iluludna 
damdaman mangunud ay dida. 

Ya intuluydan dumanaldallanan, ya heden bongwah di 
owonda, ya nahelngan. Ya inah'upanda han lala'in 
nahe'pan hi pitun na"appuhin lennawa, an nabobod hi 
pituh ma'odhol an talin. Ya waday i'ibbanan pilitonda 
hiyan iyuy hi pantaw de han bitu. Mu hay ngadan de han 
nahe'pan, ya hi Mihingngi. Mu hay nunhituwan ne han 
nahe'pan, ya Hin'umuy di Unudonda. At da Kimmulug ay 
M undent)], ya ente"adan wumigwig hi ta'otda. At 
ginalondan makak. 

Ya inah'upanda goh han lala'in hay ngadana, ya hi 
Nakudang di Pangulugna. Ya punhaplat dade han tulun 
linala'i hiya. Ya hay ngadan danen tulu, ya hi Mun'annel 
di oha, ya hi Mun'od'od, ya hi Nabaholan. Mu wada han 
immuy, an hay ngadana, ya hi Ma'ahhimo'. At 
nun'ipalayawna daden tulu. 

Ya intuluy da Kimmulug ay Mundenol an umuy, ya 
ninitnud hi Nakudang di Nomnomna. Ya inah'upanda goh 
di nunhappangan de han kulha. Mu heden 
nunhappangana, ya agguyda i nil ay tulungondah owon. Ya 
unat goh timma'dogdan den munnomnom, ya waday 
immuy ay didan mumpaha' di pandelengna, ya alyonay, 
Anaad ta wada ayuh tun tumata'dog? 

Ya tembaldan alyonday, Ten un mid papuutanmih 
owonmi. Ya alyon han lala'i, At itnud'u da'yu, ti hiyah ne 
umaya'. 

Ya unat goh inunudda hiya, ya la'tot ya undaat goh 
bangngadon di nalpuwanda. 

Ya undaat goh palpaliwan, ya inyuy ne han lala'i 
didah nan hidu' di laman at na'nada. Ya mid iniladah 
atondan bumuhu'. Ya unat goh heden na'naanda, ya nagab 
di pandeleng de han lala'i, at iniladan nabalbaliyanda. Mu 
mid atondan bumuhu' eden hidu' di laman, at nihihinnadah 
din lumugwalugwa. Ya inalin Kimmulug ay Mundenol di, 
Ninomnom'u din inalin di mumpahtul an alyonay, 
Mange'eltah nan humulbug, at immannung henen inalina. 
Ti nan humulbug, ya paddungnay diday umnah nan hidu' 
di laman, ti bumalbali panapitdah unda ipadenol di 
i'ibbada. 

Ya la'tot, ya tinnigdan wada han mumbenang an umuy 
ay dida, an waday inodnanah haplat an nangumayan. At 
pina"ina nan hidu', ta way inatdan pimmitaw. Ya inalinan 
diday, Henen tagun nitnudanyu, ya hi Humulbug. An 
didana din annabin di Muntudtudu, an imbalbaliday 
pandeleng di anghel hi inlubungda. 

Ya inalin ne han immuy ay diday, Umbun ayun 
munhippi, ya nunhaplatna dida, ta alyonad way atondan 
matugun, ya adida ipidpidwa nan inatda. Ya inalinan 
diday, Unudona', ta itudu' mahkay di immannung hi 
owonyud adi ayu mibahhaw. At intuduna nan kulhan 
owonda, ya tinaynana dida. 

Ya unat goh na'amtang, ya inamangdan wada goh di 
ohan umalin manamun dida. An hay ngadana, ya hi Mid 
Diosna. Ya inalinan diday, Hay ngadan di umayanyu? Ya 
inalin Kimmulug di, Da'mi, ya umuy amih nan duntug ad 
Hion. 

Ya ma'akikki hi Mi'id Diosna, an alyonay, Mid ahan 
ah umat hinah duntug, ti un ayu nun'enap. Ya alyon 
Kimmulug di, Immannung an wada, ti hiyay ayan nan 
kimmulug. Ya alyon Mid Diosnay, nabayag hi 
nangana'anapa', at ten ad ugwan, ya ten mumbangngada' 
hinan nalpuwa', ta edenoFu din tinayna' hi hopapna. Mu 
inilan da Kimmulug ay Mundenol an hinanian Satanas di 
nomnomna. At tinaynanda hiya, ta intuluydan 
mundaldallanan. 

At la'tot, ya immatamdah nan babluy an ado'lan di 
pinadeng an umipa'alih enlo', ya mun'ohab an mi'id tuyup, 
at umali enlo'da. Mu inyal'allanan Mundenol an 
ma'adyungyungot Ya alyonay, Akkay malo'tah na'amtang. 
Ya alyon Kimmulu^ di, Undan naliwam din inalin nan 
mumpahtul. an alyonay adita molo' hitu, ya adita mange'el. 
Ya hay inatdad way atondan adi molo', ya inulgudday aat 
di inat Apo Dios ay dida. 

Mu wagwada damdantah Nakudang di Nomnomnan 
mimitnud ay dida. 

. Ya inalin Kimmulug ay hiyay, Umali'a ta ditu'un amin, 
ya anaad ta miya'adagwi'a? Ya alyon Nakudang di 
Nomnomnay, Okoda\ ti pohdo' an mun'oh'ohhan 
mundaldallanan, Ya inalin Kimmulug ay hiyay, Oot, hay 
aat nin di atom an kumulug ay Apo Dios? Ya alyon 
Nakudang di Nomnomnay, Maphod di nomnom'u, ya 
maphod di puhu', ya maphod di itagua' ti unu'unudo' di 
tugun Apo Dios. 

Mu temba) Kimmulug ya inalinay, Mu hay inalin di 
hapit Apo Dios, ya inalinay, Mid ah ohah taguh 
na'ahhamad di ugalina. Hay ngadanmu, ya Nakudang di 
Nomnommu, ya manu ay umat hi nay ngadanmu, ti mi' id 
inilam hi aat di nahamad an ugalin nalpun Kristu, an 
dumalat di pangulugan tu'un hiyay abaliwan tu'u. Ya 
inaiin Nakudang di Nomnomnay. Adi' ahan kulugon hi un 
waday bahol'u, ti henen pangulug'u, ya adi umat hinan 
pangulugmu. Mu inila' damdaman nipaddung ay he"a. 

Ya inalin Kimmulug di, Mid ah ohah taguh abalinan 
manginnilah aat Jesu Kristuh un adi ipa'innilan Apo Dios 
an Ama tu'u. At mahapul an hamadom, ta tigom di 
anapuhim, ta punnaudom an umuy ay Jesu Kristu. Hay 
anahamadnay dimmalat hi nabaliwam hinan amoltaam. Ya 
alyon Nakudang di Nomnomnay, At iyun'unnayu, ti ten 
mid olog'un mitnud ay da'yu, ti. ah'ahhupa'. 

At tinaynan da Kimmulug ay Mundenol hede han 
lutan ado'lan di pinading. At inatamandah de han lutan 
ngadanay Alenggopan, an ma"aphod an amin di matigaw. 
Ya ngumanolengel di hamuti, an pad dung nay 
mungkantada. Ya an amin nan luta, ya nahabhabungan, ya 
un mapamapatal an mi'id ah mahdom. 

At tinnigda mahkay an neheggon nan babluy ad daya. 
Ya gunda tinnig nan mumbenang an dumanaldallanan eden 
lutan ngadanay Alenggopan, at an amin mahkay di 
mahapuldah pundaldallanandan nen luta, ya wada. 

Ya unat goh wan magayuhdan den babluy, ya tinnigda, 
an hay niyamma, ya nan pa"ongol an pinulipul an perlas 
di niyamma, ya namahmah an balitu' nan kulhan nen 
babluy. Ya waday dengngoldan himmapit eden babluy, an 
alyonday, Na'uy an mabaliwan ayu, ya atamanyuy lagbuyu. 



226 




Ya unat goh magadyuhda, ya waday tinnigda hi ayiw 
an numpangabunga, ya wa'al di udumnan umat hi agguhip. 
Ya wada han tagun manalimun ede han galden, ya 
immuydan hiya, ya inaliday, Ad galden hitu? Ya inalinay, 
Hiyah te galden di AIL Ya manu ay nitanom, ya ta way 
mangipa'amlong ay hiya, ya hay mangipa'amlong goh hinan 
mundaldallanan. 

At initnudna da Kimmulug ay Mundenol hinan galden, 
ya alyonay, Mabalin an umman ayuh nan bunga. Ya 
intuduna goh di pange'wan nan ad galden hi un ay 
munle'le'od, at nun'eblaydan de, ya nolo'da. 

Ya intuluy'u goh an nun'enap, ya tinnig'un ente"ada 
goh an mundaldallanan. Mu mid atondan mannig eden 
babluy, ti humilin amin nan balitu'. 

Ya heden pundaldallananda, ya waday nanamun didan 
duwan linala'i. Ya hay aat di pandelengda, ya humili goh, 
an ay balitu', ya humili goh di angahda. Ya alyonday, Hay 
nalpuwanyu nin? Ya inulgud da Kimmulug di 
nalpuwanda. Ya inalidan diday, Ihna goh di ohah ligat hi 
ah'upanyu ya un ayu umatam edeh nan pohdonyuh ayan 
an babluy. At initnudda didad nangamung un ma'amang 
heden pantaw an umayanda. 

Ya unat goh magadyuhda. ya wada han ongol an 
wangwang, an hiyay bad'angon. Ya henen wangwang, ya 
mi'id ah langtaynah owon, ya maluhung goh. At 
manoh'adan middum hinan lungdayada, ti alyonday, Anaad,, 
ta umat hitu? Mu nan linala'in nangitnud ay dida, ya 
inaliday, Mahapul an bad'angonyuh ten wangwang, ta way 
atonyun umuy eden pantaw. At inunudda,' mu 
wumigwigda. Ya ente"adan bumad'ang eden wangwang. 

Ya wan inatamanda nan maluhung, ya ente"an 
Kimmulug an malimuh, ya inalinay, Anggay an ten 
malimuha', ti mahuyatan di ulu' hi danum. 

Ya inalin Mundenol di, Agi\ adi'a tuma'ot, ti ten 
male'na' di bunolna, ya nahamad an panag. Ya inalin 
Kimmulug di, Agi\ hay punlyngdayaa' hi ataya' di 
paddunay a'abaka'. Adi' ahan tigon henen babluy an 
ma"aphod an amin. At hemmelong ahan di pannignan 
atata'ot 

Mu hi Kimmulug, ya inyal'allanay ta'otnan alyonay, 
Adi' ahan tigon henen babtuy ti ten munlononga'. Ya 
naliwanan munnomnom hi. aat di alenggopan, ya nan 
homo' Apo Dios. 

Mu inanuhan Mundenol han ibbanan hi Kimmulug an 
len'om an intata'nang hinan danum, ta adi munlonong. Mu 
hi Kimmulug, ya immod'o'od'od, ta nangamung inulgud 
Mundenol di aat Jesus an alyonay, Hi Jesus di manalimun 
an amin ay ditu'u. At hiyay nipadenolanah itang. Ya 
palpaliwandan dimmalan, ya la'tot ya inatamanda nan 
at'atappaw. r Mu heden pingit di wangwang, ya tinnigdan 
ihnai han duwan Tiiahenhenagan an manamun djda- Ya 
himmapit dade han anghel ya alyonday, Da'mi anghel Apo 
Dios hi hennagnad badanganmi da'yu. 

Ya intuluy'un nun'enap, ya tinnig'uy ad abuniyan, an 
wah nan tu'yap di i"itang an duntug. At nalaka mahkay 
hi nunti'idan da Kimmulug ay Mundenol hinan buludna, ti 
binadangan dane han anghel. 

Yd unat magadyuhdah nan pantaw ya pimmitawday 
dn'ol hi nunhitud abuniyan. ta damuwonda dida At 
nt'hapit dade din duwan anghel an nangttnud ay da 
Kimmulug ay Mundenol ay danen bimmuhu' Ya inaliday. 
Uidatuy nanamhod an kimmulug ay Apo Dios hi 
wadandah nan luta. ti din'ugdan amin di mahapul hinan 
luta, ti dimmalat nan pangulugandan Apo Dios 



237 




Ya wada goh di do'ol an bimmuhu', an muntalampet 
an ikantaanda dida. Mu henen ikantada. ya hay 
pundenolandad abuniyan hi dimmatngan da Kimmulug ay 
Mundenol. 

Ya danen duwan nangitnud ay da Kimmulug, ya 
inalinad ayaganday udumnah ibbada. Ya unat goh 
inayaganda, ya waday tuluh linala'in immalidan niyappad 
hinan luhud, ya hay ngadan di oha, ya hi Enok, ya hay 
oha, ya hi Moises, ya hay oha ( ya hi Ilias. Ya unat goh 
pimmitawda, ya inulgud daden nangayag an alyonday, 
Tiaday immali an dimmalat nan namhodda goh hinan Ali 
tu'u. 



239 




At indat da Kimmulug ay Mundenol din nali'up an 
papel an paddungnay pahidan innaldah din na'ullipit an 
pantaw. At henen mungguwalya, ya innalnad inyuynah 
nan Ali. Ya unat goh binahan han Alih nen pepel, ya 
alyonay, Oot uggoh di wadanda? Ya alyonday ihnadah 
nan pantaw an timma'dog. Ya inalin di Aiin diday, 
Ibughulyu nan pantaw, ya inhigupyu didah tu. 

Ya intuluy'un nun'enap, ya tinnig'u da Kimmulug ay 
Mundenol an himmigup hinan pantaw. Mu heden 
himmigupanda, ya numbalin di tigawda, ta pinumhod. At 
linubunganda dida hi ma'appaha' an lubung, an ay balitu' 
di henelna. Ya nidatanda goh hi uklup di Ali an 
na'angngina, ya nan alpa goh an gital. Ya ahigagangoh an 
amin di kengkeng hi ad abuniyan hi pun'amlongandah di. 
Ya waday nangalin dida hi, Humigup ayu, ta mi'yan'anla 
ayuh nan Apu tu'u. Mu da Mundenol ay Kimmulug, ya 
ni'kantadah di, mu hay ingkantada, ya inaliday, Nan 
inumbun hi umbunan di mumpapto', ya nan Uyaw goh an 
Kalnilu, ya maphod un hapiton di tataguy amaphodanda. 
Ya diday me'gonan, ya diday na'abbagbagtu, ya nidugah 
goh di bi'ahda, ta minaynayun hanah mid pogpogna. 

Ya intuluy'un nun'enap, ya nunwingia', ya tinnig'uh 
Nakudang di Nomnomnan immatam hinan wangwang. Ya 
inah'upana han tagun hay ngadana, ya hi Mid Lomo' an 
Mangehdol. Ya iniuganah Nakudang di Nomnomnad 
imbad'angna hiyad nalaka. 

Ya dimma'al hi Nakudang di Nomnomna, ya nunti'id 
hinan i"itang an duntug, mu mid ah ohah nanamun hiya. 

Ya unat goh immatam hinan pantaw, ya mungkulkug. 
Ya pimmitaw din tulu, an din niyappad hinan luhud, ya 
inaliday, Hay nalpuwam? Ya hay mahapulmu? Ya alyon 
Nakudang di Nomnomnay, Ha'in, ya ne"ana' ya ni'yinuma' 
hidin Alin immalih nan babluymi, ya ni'dallanan hinan 
kulhami, ya nuntudtudu goh. Ya imbagadan hiyan 
alyonday, Oot, uggoh di pahim? Ya hi Nakudang di 
Nomnomna, ya am'aminnonay bolhanan 'aw'a'aw'awon, mu 
mi'id ah impabuhu'nah impattigna. 

At han duwan anghel, ya imrouydah nan Ali, ya 
alyonday ihnan immatam hi Nakudang di Nomnomna. Ya 
alyon nan Ali, Umuy ayu, ya hinawidyuy ngamayna ya 
hu'ina, ya inyuyyuh di. 

At intayap nan anghel, at inyuydah din pantaw an 
buhu'an di ongol an ahu' ya apuy, ya enggahda hiyah di. 
Mu hay tinnig'u, ya ta"on hi unta umatam ad abuniyan, ya 
mid ay di pahih ipattig, ya ag'aga damdama ya imbangngad 
dita hi ad imbelnu. At inggibo"u, ya ninomnom'un un hay 
enenap'u. At anggaynana. 

